text:
Essuula 1
1 Paulo, omutume wa Kristo Yesu olw'okwagala kwa Katonda, ne Timoseewo ow'oluganda, eri ekkanisa ya Katonda eri mu Kkolinso, awamu n'abatukuvu bonna abali mu Akaya yonna:
2 ekisa kibeerenga gye muli n'emirembe ebiva eri Katonda Kitaffe ne Mukama waffe Yesu Kristo.
3 Yeebazibwe Katonda era Kitaawe wa Mukama waffe Yesu Kristo, Kitaffe ow'okusaasira era Katonda ow'okusanyusa kwonna;
4 atusanyusa mu buli kibonoobono kyaffe, ffe tulyoke tuyinzenga okusanyusanga abali mu kubonaabona kwonna, n'okusanyusa ffe kwe tusanyusibwa Katonda.
5 Kuba ebibonyoobonyo bya Kristo nga bwe byeyongera ennyo gye tuli, era bwe kutyo n'okusanyusibwa kwaffe kweyongera nnyo ku bwa Kristo.
6 Naye bwe tubonaabona, tubonaabona olw'okusanyusibwa n'okulokoka kwammwe; era bwe tusanyusibwa, tusanyusibwa olw'okusanyusibwa kwammwe, okuleeta okugumiikiriza ebibonyoobonyo ebyo naffe bye tubonyaabonyezebwa:
7 era okusuubira kwaffe kunywera eri mmwe; nga tumanyi nti nga bwe mussa ekimu mu bibonyoobonyo, era bwe mutyo musse ekimu ne mu kusanyusibwa.
8 Kubanga tetwagala mmwe obutategeera, ab'oluganda eby'okubonaabona kwaffe okwatubaako mu Asiya, bwe twazitoowererwa ennyo nnyini okusinga amaanyi gaffe, era n'okusuubira ne tutasuubira kuba balamu:
9 era ffe bennyini twalimu okuddamu okw'okufa munda mu ffe, tuleme obwesige okubuteeka mu ffe fekka, wabula Katonda azuukiza abafu:
10 eyatuwonya mu kufa okunene okwenkana awo, era anaatuwonyanga: era gwe tusuubira edda alituwonya;
11 era mmwe bwe mubeera awamu ku lwaffe mu kusaba; bwe tulimala okuweebwa ekirabo olw'abantu abangi, abangi balyoke beebaze ku lwaffe.
12 Kubanga okwenyumiriza kwaffe kwe kuno, okutegeeza okw'omwoyo gwaffe, nga mu butukuvu ne mu mazima ga Katonda, si mu magezi ag'omubiri wabula mu kisa kya Katonda, bwe twatambulanga mu nsi era okusinga ennyo eri mmwe.
13 Kubanga tetubawandiikira birala wabula ebyo bye musoma era n'okwatula bye mwatula, era nsuubira nga munaabyatulanga okutuusa enkomerero:
14 nga n'okwatula bwe mwatwatulako akatono, nti ffe tuli kwenyumiriza kwammwe, era nga nammwe bwe muli gye tuli, ku lunaku lwa Mukama waffe Yesu.
15 Ne mu kusuubira kuno nnali njagala okujja gye muli edda, mulyoke muweebwe ekisa olw'okubiri;
16 n'okuyita gye muli okugenda e Makedoni, n'okuva nate e Makedoni okujja gye muli, n'okusibirirwa mmwe okugenda e Buyudaaya.
17 Kale bwe nnali njagala bwe ntyo, nnalagaalaganya? oba bye nteesa, mbiteesa kugoberera mubiri, nze okuba n'ebyo nti weewaawo, weewaawo, ate nti si weewaawo, si weewaawo?
18 Naye nga Katonda bw'ali omwesigwa, ekigambo kyaffe ekiri eri mmwe si bwe kiti nti weewaawo ate nti si weewaawo.
19 Kubanga Omwana wa Katonda, Yesu Kristo, ffe gwe twabuulira mu mmwe, nze ne Sirwano ne Timoseewo, teyali nti weewaawo ate nti si weewaawo, naye mu ye mwe muli weewaawo.
20 Kubanga mu byonna byonna Katonda bye yasuubiza, mu oyo mwe muli weewaawo: era oyo kyava aleeta Amiina, Katonda atenderezebwe ku bwaffe.
21 Naye atunyweza ffe awamu nammwe mu Kristo, era eyatufukako amafuta, ye Katonda;
22 era eyatussaako akabonero, n'atuwa omusingo ogw'Omwoyo mu mitima gyaffe.
23 Naye nze mpita Katonda okuba omujulirwa w'emmeeme yange, nga kyennava nnema okujja mu Kkolinso, kubanga nnabasaasira.
24 Si kubanga tufuga okukkiriza kwammwe, naye tuli bakozi bannammwe ab'essanyu lyammwe: kubanga okukkiriza kwe kubayimiriza.


c: text/html

text:
OMUTEEBI wa Cranes, Emma Okwi, yayanjuddwa mu Yanga FC eya Tanzania ekyanyiizizza Simba SC bwe batalima kambugu.
Simba ye yasooka okumugula mu SC Villa oluvannyuma n’emutunda mu Etoile du Sahel eya Tunisia gye yafuna nayo obutakkaanya.
Okugenda mu Yanga, Okwi yavudde mu SC Villa gy’azannyidde emyezi esatu.
Mu ngeri y’emu, omuzibizi wa Cranes, Godfrey Walusimbi (Jjajja Waalu) yakansiddwa Gor Mahia eya Kenya okuva mu Villa mw’amaze emyezi ebiri ng’eno yamweyazika okuva mu Don Bosco (DR Congo). Jjajja Waalu yasookera mu Villa n’agenda mu Vipers nga tannaba kugezaako mupiira gwa nsimbi e Sweden, ebyagaana.
Abavubuka bombi tebannaweza myaka 30 era be babadde basuubirwa okubeera empagi za Cranes okufaananako David Obua ne Ibra Sekaggya abaakannyuka.
Wabula Okwi ne Jjajja Waalu wadde ba kitone, tetujja kubaganyulwamu nnyo lwa nsonga nti bayitirizza amalala n’omulugube gw’ensimbi.
Mu kifo ky’okunnyikiza ekitone kyabwe, Okwi ne Jjajja Waalu bazze mu kucakala na kutabaala kiraabu nga mu kino bagenderera kulya ssente za mangu. Batya?
Buli muzannyi lw’agulwa, afuna ssente ez’omuzindo ng’akola endagaano empya. Buli ndagaano lw’eggwaako, banoonya kiraabu mpya ezibawa ku ssente ez’omuzindo.
Enkola eno ebayambye okufuna ku ssente kyokka omutindo gwabwe gwongera kusereba kuba ekitone tebakikuumira wamu kumala bbanga.
Kino kifaananako omukazi agaana okufumbirwa n’asalawo okukola obwamalaaya. Omukazi oyo ayinza okufuna ssente mu basajja ab’enjawulo kyokka tafuna kitiibwa wadde omuntu yenna okumwenyumirizaamu ne bw’aba eby’abasajja abiwummudde.
FUFA, abatendesi n’abakungu ba kiraabu ezizannyiddwaamu Okwi ne Jjajja Waalu, mbasaba mubayambe okubawabula bakomye omulugube gw’ensimbi wabula bafube okunnyikiza ekitone kyabwe.
Okuwunyeera mu ttiimu kigenda kuttattana ekitone kyabwe sso nga babadde baakuwanirira Cranes emyaka egisoba mu 10 okufaananako Obua ne Sekaggya.
kkawuma@newvision.co.ug 0772371990

robotstxt: allowed

filter: keep


text:
Bya DONALD KIIRYA
MINISITA avunaanyizibwa ku ttaka, amayumba n’enkulaakulana y’ebibuga Daudi Migereko asabye abasoga abalina ku ssente naddala ababeera wabweru wa Uganda okutandika okwenyigira mu bizinensi z’okusima ebyobuggaga by’omu ttaka ebiri mu Busoga bafune ssente.
Bino yabyogeredde mu lukung’aana lwa Abasoga olwatuumiddwa Busoga Investments Convention olwategekeddwa aba Busoga Yaiffe ku Crested Crane Hotel e Jinja ku Lwomukaaga.
Migereko era yabasabye okutondawo obukolero obutono obunaakola ku kwongera omuwendo ku byobugagga ebiba bisimiddwa.
“Ensi yaffe ejjudde ebyobugagga by’omu ttaka bingi ebigenda bizuulibwa naye kyewuunyisa, kkampuni z’Abazungu ze zisaba gavumenti ya Uganda okutandika okubisima gye biri,” Migereko bwe yategeezezza.
Migereko yabikudde ekyama nti Minisitule evunaanyizibwa ku by’obugagga by’omu ttaka yakola okunoonyereza n’ezuula nti ekitundu ky’e Makuutu mu ssaza ly’e Bugweri mu disitulikiti y’e Iganga waliyo eky’obugagga kya Aluminium n’ebirala naye nga teri muntu yali avuddeyo kusaba gavumenti asime eky’obugagga ekyo.
Yayongeddeko nti ku kasozi k’e Mwiri okuli essomero lya Busoga College, Mwiri baazuulayo zaabu ne Namayingo mu Busoga naye kyewuunyisa nti teri munnayuganda yali avuddeyo kutandika kusima zaabu oyo.
“Nsaba buli muntu yeeteme ky’anaakola omwaka guno 2014 okwongera ku bintu ebiri mu kitundu ky’e Busoga n’okwongera ku bungi bw’emirimu mu Busoga n’eggwanga okutwaliza awamu.
Minisita omubeezi avunaanyizibwa ku by’obusuubuzi, amakolero n’ebibiina eby’obwegassi, James Mutende yasabye Bannayuganda okwenyigira mu by’obulimi n’okwenyigira mu kutumbula eby’obulambuzi.


text:
Essuula 1
1 Omugugu gwa Nineeve. Ekitabo eky'okwolesebwa kwa Nakkumu, Omwerukoosi.
2 Mukama ye Katonda w'obuggya, era awalana eggwanga; Mukama awalana eggwanga, era ow'obusungu obungi; Mukama awalana eggwanga abamukyawa, era aterekera abalabe be obusungu.
3 Mukama tatera kusunguwala, alina amaanyi mangi, so talitaatira n'akatono. Ekkubo lya Mukama liyita mu kikuŋŋunta ne mu kibuyaga, era ebire ze nfuufu z'ebigere bye.
4 Akangavvula ennyanja n'agikaza; era akaza emigga gyonna; Basani ebabuse ne Kalumeeri, era ekimuli eky'oku Lebanooni kibabuse.
5 Ensozi zikankana gy'ali, obusozi ne busaanuuka; era ettaka ne limmuka mu maaso ge; weewaawo, ensi zonna ne bonna abazibeeramu.
6 Mu maaso g'obusungu bwe ani ayinza okuyimirira? ani ayinza okubeerawo obusungu bwe nga bunyiikidde? obukambwe bwe bufukibwa ng'omuliro, n'enjazi zimenyebwamenyebwa ye.
7 Mukama mulungi, kigo ku lunaku olw'okulabiramu ennaku; era amanyi abo abamwesiga.
8 Naye ne mukoka akulukuta alimalirawo ddala ekifo kyakyo, era abalabe be alibagobera mu kizikiza.
9 Kye muteesa ku Mukama kiki? alimalirawo ddala; obunaku tebuliyimuka omulundi ogw'okubiri.
10 Kubanga newakubadde nga bali ng'amaggwa agakwataganye, era nga batobye kwenkana mu kunywa kwabwe, balyokerwa ddala ng'ensambu enkalu.
11 Mu ggwe muwdde omu alowooza akabi ku Mukama, ateesa ebibi.
12 Bw'ati bw'ayogera Mukama nti Newakubadde nga balina amaanyi amakakafu era bangi, era balizikirira, naye alivaawo. Newakubadde nga nakulabisa ennaku, sikyakulabisanga nnaku.
13 Era kaakano naamenya ekikoligo kye kive ku ggwe, era naakutulakutula ebikusiba.
14 Ne Mukama alagidde ku ggwe baleme okweyongera okusiga ku linnya lyo; ndizikiriza ekifaananyi ekyole n'ekifaananyi ekisaanuuse bive mu nnyumba ya bakatonda bo; ndisima entaana yo; kubanga oli mugwagwa.
15 Laba, ku nsozi ebigere by'oyo abuulirira ebigambo ebirungi, alangira emirembe! Weekuuma embaga zo, ggwe Yuda, tuukiriza obweyamo bwo; kubanga omubi takyayitanga wakati wo; azikirira ddala.


text:
EYAYIMBA nti ssente n’omukwano balongo yali mutuufu. Kuba nze ensi ya laavu mbadde nagivaako olw’abakazi okufuuka abayaaye.
Anti bw’oba ne ssente olwo ng’ofuna akuganza n’okukuwaana, ate bwe ziggwaawo nga n’omukwano guggwaawo.
Nze Muhammad Kayongo mbeera Wankulukuku nga nnekozesa ne nfuna ssente ezimbezaawo.
Ebyomukwano bibadde tebinnantambulira bulungi kuba buli gwe nfuna aba anjagalako ssente era bwe zikendeera ng’adduka.
Mu 2011 nnafuna omuwala gwe nnayagala okukira abanzaala era ne twesuubiza ensi n’eggulu.
Nnamwesiga nnyo nga ndowooza nti yali ayawukana ku balala olw’empisa ze yandaga. Nnamwesiga ne mmuwa buli kyange nga n’ebiwandiiko byange kwe ntadde era nga y’abitereka wadde nga twali tetunnafumbiriganwa.
Lumu mba nnina olugendo lwe ng’enzeeko e Gulu ku mirimu gyange ne nnamalayo wiiki emu. Nagenda okudda awaka, nnasanga aganzizza mukwano gwang efanfe nga bali mu buliri bwange!.
Kyampisa bubi kuba nnali mbeesiga nga sirowooza nti bayinza ate okumpita emabega ne baagalana. Awo we nnakoma okutegeera.
Ng’enda okudda engulu nga ndi mu ddwaaliro e Mulago.
Oluvannyuma ng’enda okudda awaka ng’omuwala yakomyewo n’atikka buli kyange mu nju era n’agenda ne mukwano gwange n’okutuusa kati bali bombi.
Nze kati nasazeewo abawala abato okubata kuba tebamanyi kye baagala. Njagala omukazi akuze mu birowoozo ate ng’alina eddiini.
Kayongo ali ku ssimu 0759 484 848. Alina amagezi g’ayagala okuwa Kayongo, wandiika ekigambo MAGEZI ozzeeko obubaka bwo oweereze ku 8338 oba genda ku mukutu gwaffe ne peegi yaffe eya 'facebook'.


text:
Okwawukanako ne bulijjo lwe tubadde tupepeya n’omwagalwa wange, ku luno maama yagenda okubeera Valentayini wange omwaka guno.
Kino nkimanyi kikanze bangi naddala kabiite wange kuba abasinga balowooza nti lunaku lw’abafumbo sso nga si bwe guli era ddaali nkusaba oleme kukitwala bubi.
Nze Rema Nalwadda, mbeera Kibuli. Teri kinyiiza musajja nga kumutegeeza nga bw’otogenda kumala naye lunaku lw’abaagalana. Era singa abaamu emize gy’okulowoolereza, ayinza okutandika okukulowooleza ebirala.
Emyaka gyonna olunaku luno mbadde ndumala ne kabiite wange abadde atera okuntwala okuncakazaako. Naye Valentayini y’omwaka guno nsazeewo kugimala ne maama wange Masituula Nabbosa ow’e Makindye.
Omukyala ono mukulu nnyo mu bulamu bwange era nange nnasazeewo omwaka guno nkyuseemu olunaku luno ndukuze naye.
Baze mukkakkamu ng’era tatera kunyiiga. Eno y’ensonga lwaki tuludde nga twagalana. Naye wadde ogwo guli gutyo ndi kyendi olwa maama wange eyankuza nabonabona nga mukazi munaku era ndaba Valentayini eno gye nnina okumusasula.
Nja kukeera mmufumbire ekyenkya ky’asinga okwagala. Oluvannyuma ng’ende ewa maama gye nnaamala olunaku luno ate akawungeezi mmucakazeeko.


text:
Essuula 1
1 Pawulo ne Timoseewo, abaddu ba Kristo Yesu, eri abatukuvu bonna mu Kristo Yesu abali mu Firipi, wamu n'abalabirizi n'abaweereza:
2 ekisa kibeerenga gye muli n'emirembe ebiva eri Katonda Kitaffe ne Mukama waffe Yesu Kristo.
3 Nneebaza Katonda wange buli lwe mbajjukira,
4 ennaku zonna buli lwe mbasabira mwenna nsaba n'essanyu,
5 olw'okussa ekimu kwammwe okw'okubunya enjiri okuva ku lunaku olw'olubereberye okutuusa kaakano;
6 nga ntegeeredde ddala kino ng'oyo eyatandika omulimu omulungi mu mmwe aligutuukiriza okutuusa ku lunaku lwa Yesu Kristo:
7 nga bwe kiri ekirungi nze okulowoozanga ekyo gye muli mwenna, kubanga ndi nammwe mu mutima gwange, bwe mussa ekimu mwenna awamu nange mu kisa, mu kusibibwa kwange era ne mu kuwolerezanga enjiri n'okuginywezanga.
8 Kubanga Katonda ye mujulirwa wange, bwe mbalumirwa omwoyo mwenna mu kusaasira kwa Kristo Yesu.
9 Era kino kye nsaba okwagala kwammwe kweyongereyongerenga kusukkirirenga mu kutegeera n'okwawula kwonna:
10 mulyoke musiimenga ebisinga obulungi; mubeerenga abatalina bukuusa era abatalina kabi okutuusa ku lunaku lwa Kristo;
11 nga mujjudde ebibala eby'obutuukirivu, ebiriwo ku bwa Yesu Kristo, Katonda aweebwe ekitiibwa, atenderezebwe.
12 Naye njagala mmwe okutegeera, ab'oluganda, ng'ebyambaako byajja lwa kubunya bubunya enjiri;
13 n'okusibibwa kwange ne kulyoka kulabika mu Kristo eri basserikale bonna aba kabaka, n'abalala bonna;
14 n'ab'oluganda abasinga obungi mu Mukama waffe ne balyoka baguma olw'okusibwa kwange ne beeyongeranga nnyo okwaŋŋanga okubuuliranga ekigambo kya Katonda nga tebatya.
15 Abalala babuulira Kristo lwa buggya n'okuyomba; era n'abalala bamubuulira lwa kisa:
16 bano babuulira lwa kwagala, nga bamanyi nga nnateekebwawo lwa kuwolerezanga enjiri:
17 naye bali babuulira Kristo olw'okuyomba, si mu mazima, nga balowooza okundeetera ennaku mu kusibibwa kwange.
18 Naye n'ekyo nsonga? wabula nga mu ngeri zonna, oba mu bukuusa oba mu mazima, Kristo abuulirwa; n'ekyo nkisanyukidde, weewaawo era ndisanyuka.
19 Kubanga mmanyi ng'ekyo kirinviiramu obulokozi olw'okusaba kwammwe n'okuweebwa Omwoyo wa Yesu Kristo,
20 nga bwe ntunuulira ennyo ne nsuubira nga ssirikwatibwa nsonyi mu kigambo kyonna, wabula nga Kristo, ennaku zonna, era ne kaakano anaagulumizibwanga mu mubiri gwange mu buvumu bwonna, oba mu bulamu oba mu kufa.
21 Kubanga gye ndi okuba omulamu ye Kristo, n'okufa ge magoba.
22 Naye oba ng'okuba omulamu mu mubiri, okwo nga kye kibala eky'omulimu gwange, kale ssimanyi kye nneeroboza.
23 Naye nziyizibwa enjuyi zombiriri, nga nneegomba okugenda okubeera ne Kristo; kubanga kwe kusinga ennyo nnyini:
24 naye okubeera mu mubiri kwe kusinga okwetaagibwa ku lwammwe.
25 Era, kubanga ntegeeredde ddala bwe ntyo, mmanyi nga ndibeera, era ndibeera wamu nammwe mwenna, olw'okuyitirira kwammwe n'okusanyuka olw'okukkiriza:
26 okwenyumiriza kwammwe kulyoke kusukkirire mu Kristo Yesu ku bwange, nze olw'okujja gye muli nate.
27 Naye kyokka okutambula kwammwe kubeerenga nga bwe kigwanira enjiri ya Kristo: bwe ndijja okubalabako oba nga ssiriiwo, ndyoke mpulire ebifa gye muli, nga munywedde mu mwoyo gumu, nga mulwaniriranga okukkiriza okw'enjiri n’emmeeme emu;
28 so nga temukangibwa balabe mu kigambo kyonna: ke kabonero ddala gye bali ak'okuzikirira, naye eri mmwe ka bulokozi, era obuva eri Katonda;
29 kubanga mwaweebwa ku lwa Kristo si kumukkiriza kwokka, era naye n'okubonaabonanga ku lulwe:
30 nga mulina okulwana kuli kwe mwalaba gye ndi, era kwe muwulira kaakano okuli gye ndi.


text:
Essuula 1
1 Awo waaliwo omusajja ow'e Lamasaimuzofimu, eky'omu nsi ey'ensozi eya Efulayimu, erinnya lye Erukaana, mutabani wa Yerokamu, mutabani wa Eriku, mutabani wa Toku, mutabani wa Zufu, Omwefulayimu:
2 era yalina abakazi babiri; omu erinnya lye nga ye Kaana, n'omulala erinnya lye nga ye Penina: era Penina yalina abaana, naye Kaana teyalina baana.
3 Awo omusajja oyo yavanga mu kyalo kye buli mwaka n'alinnya okusinza n'okuweerayo mu Siiro ssaddaaka eri Mukama ow'eggye. Ne batabani ba Eri bombi, Kofuni ne Finekaasi, bakabona eri Mukama, baali eyo.
4 Awo olunaku bwe lwatuuka Erukaana kwe yaweerayo ssaddaaka, n'awa emigabo Penina mukazi we ne batabani be ne bawala be:
5 naye n'awa Kaana emigabo ebiri: kubanga yamwagala Kaana, naye Mukama yali aggalidde olubuto lwe.
6 Muggya we n'amusunguwaza nnyo okumweraliikiriza, kubanga Mukama yali aggalidde olubuto lwe.
7 Awo musajja we bwe yakolanga bw'atyo buli mwaka, ye bwe yalinnyanga okugenda mu nnyumba ya Mukama, n'amusunguwaza bw'atyo; kyeyava akaaba amaziga n'agaana okulya
8 Awo Erukaana musajja we n'amugamba nti Kaana, okaabira ki? kiki ekikulobera okulya? n'omutima gwo kiki ekigweraliikiriza? nze sisinga baana kkumi gy'oli obulungi?
9 Awo Kaana n'agolokoka nga bamaze okulya mu Siiro, era nga bamaze okunywa. Awo Eri kabona yali ng'atudde ku ntebe ye awaali omufuubeeto ogw'omu yeekaalu ya Mukama.
10 N'omwoyo gwe gwali nga gumuluma, n'asaba Mukama, n'akaaba nnyo amaziga.
11 Ne yeeyama obweyamo n'ayogera nti Ai Mukama ow'eggye, bw'oliba ng'otunuulidde ennaku omuzaana wo z'alabye, n'onjijukira n'oteerabira muzaana wo, naye n'owa omuzaana wo omwana ow'obulenzi, awo ndimuwa Mukama ennaku zonna ez'obulamu bwe, so n'akamwano tekaliyita ku mutwe gwe:
12 Awo olwatuuka, bwe yeeyongera okusaba mu maaso ga Mukama; Eri ne yekkaanya akamwa ke.
13 teryawulikika. Eri kyeyava alowooza nti atamidde.
14 Eri n'amugamba nti Olituusa wa okutamiiranga? weggyeeko omwenge gwo.
15 Kaana n'addamu n'ayogera nti Nedda, mukama wange, nze ndi mukazi alina emwoyo ogunakuwadde: sinywedde mwenge newakubadde ekitimiiza, naye nfuse ebiri mu mmeeme yange mu maaso ga Mukama.
16 Toyita muzaana wo muwala wa Beriali: kubanga mu kwemulugunya kwange okusukkiridde ne mu kunyiiga kwange mwe nnyinye okwogera okutuusa kaakano.
17 Awo Eri n'addamu n’ayogera nti Genda mirembe: era Katonda wa Isiraeri akuwe ebyo by'omusabye.
18 N'ayogera nti omuzaana wo alabe ekisa mu maaso go. Awo omukazi ne Yeddirayo, n'alya, amaaso ge ne gatatokooterera lwa kubiri.
19 Awo ne bagolokoka enkya mu makya, ne basinza mu maaso ga Mukama ne baddayo eka, ne batuuka mu nnyumba yaabwe mu Laama: Erukaana n'amanya Kaana mukazi we; Mukama n'amujjukira.
20 Awo olwatuuka ebiro bwe byatuuka Kaana n'aba olubuto nazaala omwana wa bulenzi; n'amutuuma erinnya lye Samwiri, nti Kubanga namusaba eri Mukama.
21 Omusajja Erukaana n'ennyumba ye yonna ne balinnya okuwaayo ssaddaaka eya buli mwaka eri Mukama n'obweyamo bwe.
22 Naye Kaana n'atalinnya; kubanga Yagamba bba nti Sijja kulinnyayo okutuusa omwana lw'aliva ku mabeere, ne ndyoka mmutwala alabike mu maaso ga Mukama, abeerenga eyo ennaku zonna.
23 Erukaana bba n'amugamba nti Kola nga bw'osiima; beera awo okutuusa lw'olimala okumuggya ku mabeere; kyokka Mukama anyweze ekigambo kye. Awo omukazi n'abeera awo n'ayonsa omwana okutuusa lwe yamuggya ku mabeere.
24 Awo bwe yamala okumuggya ku mabeere, n'amutwala n'agenda naye n'alinnya, ng'alina ente ssatu, ne efa emu ey'obutta, n'ekita eky'omwenge, n'amutwala mu nnyumba ya Mukama mu Siiro: era omwana yali muto.
25 Ne batta ente ne baleetera Eri omwana.
26 N'amugamba nti Ai mukama wange, nga bw'oli omulamu, mukama wange, nze ndi nukazi oyo eyayimirira w'oli wano, nga nsaba Mukama.
27 Omwana ono gwe nnasaba; era Mukama yampa ebyo bye nnamusaba;
28 nange kyenvudde mmuwaayo eri Mukama; ng'akyali mulamu aweereddwayo eri Mukama. Ye n'asinziza Mukama eyo.


text:
ENSIBAMBI edibya mutere n’ensereka y’enju embi eyinza okwonoona endabika y’ennyumba yo gy’osaasaanyizzaako ensimbi enkumu.
James Male, omuzimbi okuva mu kkampuni ya Kaka Builders and Renovators, agamba nti okusereka engeri gye guli omutendera ogusembayo ng’ozimba, singa ogulagajjalira obulungi bwe nnyumba bwonna wandibutta.
Wadde nga gwe mutendera ogusembayo, oteekwa okusalawo engeri gy’onooserekamu nga tonnaba na kutandika kuzimba kubanga enzimba ekyuka okusinziira ku by’ogenda okuseresa.
Ng’oggyeeko okusereka kwennyini, byoseresa byennyini, omutindo gwabyo, awamu n’engeri gyoserekamu by’osooka okusalawo nga tonnaba wadde okukuba pulaani.
Langi y’amabaati oba amategula erina okuba bng’erina akakwate ku langi egenda okusiigibwa ku bisenge by’ennyumba.
Male agamba nti kya bulabe omuntu okuteeka akasolya akazito ku bisenge ebinafu era kiyinza okuleetera enju okugwa.
Kino kikwetaagisa okusalawo nga tonnatandika kuzimba osobole okuzimba ebisenge nga bijja kuwanirira obuzito obwo.
Abantu abamu bakozesa emiti mu kukola akasolya ate abamu ne bakozesa ebyuma.
Omukugu agamba nti omuntu okukozesa ebyuma kiba kirungi ng’enju nnene ng’ebisenge bigazi. Ebisenge birina okuba nga byazimbibwa nga bigumu kuba ebyuma bizitowa ku nnyumba.
Ate omukubi wa pulaani John Kakumba Owa Johns Designs and Construction company agamba nti omuntu kibeera kirungi okusooka okutunuulira ennyumba eziri mu kifo ky’ogenda okuzimbamu. Waliwo ebifo ebimu ng’amayumba gaamu ga mategula, tekibeera kirungi kuleetawo mabaati.
Kakumba agamba nti omuntu nga tannaba kusalawo ngeri gy’agenda kukomereramu nju ye , kirungi atuukirire abakubi ba pulaani bakitegeke okuviira ddala ku ntandikwa.
Omuntu okusalawo okukozesa emiti oba ebyuma kisinziira ku busobozi obw’omuntu azimba. Kyokka bw’ogizimba nga ya miti, totuuka waggulu ate n’ossaako byuma kubanga ensimbi ziweze.
Emiti gy’akasolya girimu ebika Kakumba agamba nti emiti emituufu egyandibadde gyeyambisibwa ku kasolya gyandibadde emiti emigonvu kyokka nga miwangaazi, era nga muno mulimu Cyprus ne Pine, kyokka olwokuba gya buseere , abantu bettanira nnyo kalittunsi.
Azimbisa kalittunsi, kakasa nti omuzimbi alina obukugu obwetaagisa, kuba kalittunsi, amanyi okukyama enkuba bw’emukubako.
W’ogattira emiti, kubawo ekiwero waggulu ne wansi, gisobole okuguma obulungi.
Ekirungi ekiri ku mbaawo nti zo mpewufu, bw’ozigeraageranya n’ebyuma. Kyokka emiti nagyo gyetaaga okugiteekako eddagala nga tonnaba kugikozesa ku kasolya, nga kino kigiyamba obutalumbibwa biwuka.
Ng’oseresa emiti laba nti oyaguwa okussaako amabaati oba amategula kubanga bwe girwawo gikyama.
Ennyumba giwanike bulungi era ogisulike bulungi ereme okuba nga ekidaala oba akasiisira era wano w’olabira obukugu bw’omuseresi.
Okuseresa ebyuma Ebyuma birungi ku kizimbe oba ennyumba nga nnene era nga ngazi, kuba emiti gibeera tegisobola kuyunga bulungi.
Omuntu ng’abadde agenda okuzimba ekizimbe ekinene ddala, abeera akekkereza bw’akozesa ebyuma okusinga emiti, kuba emiti gya buseere ate nga gya bbula.
Ebyuma byetaaga amaanyi agawerako era nga n’ekifo kirina okuba n’amasannyalaze, kuba ebyuma oyokya byokye okusobola okubiyunga. Kyokka byanguwa okubiteekayo, okusinga emiti.


text:
Essuula 1
1 Awo Mukama n'ayogerera ne Musa mu ddungu lya Sinaayi, mu weema ey'okusisinkanirangamu, ku lunaku olw'olubereberye olw'omwezi ogw'okubiri, mu mwaka ogw'okubiri nga bamaze okuva mu nsi y'e Misiri, ng'ayogera nti
2 Mubale omuwendo gw'ekibiina kyonna eky'abaana ba Isiraeri, ng'enda zaabwe bwe ziri, ng'ennyumba za bakitaabwe bwe ziri, ng'omuwendo gw'amannya bwe guli, buli, musajja, ng'emitwe gyabwe bwe giri;
3 abaakamaze emyaka abiri n'okukirawo, bonna abayinza okutabaala mu Isiraeri, ggwe ne Alooni mulibabala ng'eggye lyabwe bwe liri.
4 Era waliba wamu nammwe omusajja ow'omu buli kika; buli muatu omutwe gw'ennyumba ya bakitaawe.
5 Era gano ge mannya g'abasajja abaliyimirira awamu nammwe: ku Lewubeeni; Erizuuli mutabani wa Sedewuli.
6 Ku Simyoni; Serumiyeeri mutabani wa Zulisadaayi.
7 Ku Yuda; Nakusoni mutabani wa Amminadaabu.
8 Ku Isakaali; Nesaneri mutabani wa Zuwaali.
9 Ku Zebbulooni; Eriyaabu mutabani wa Keroni.
10 Ku baana ba Yusufu: ku Efulayimu; Erisaama mutabani wa Ammikudi: ku Manase; Gamalyeri mutabani wa Pedazuuli.
11 Ku Benyamini: Abidaani mutabani wa Gidiyooni.
12 Ku Ddaani; Akiyezeeri mutabani wa Amisadaayi.
13 Ku Aseri; Pagiyeeri mutabaai wa Okulaani.
14 Ku Gaadi; Eriyasaafu 'mutabani wa Deweri.
15 Ku Nafutaali; Akira mutabani wa Enani.
16 Abo be baayitibwa ku kibiina, abakulu b'ebika bya bakitaabwe; gye gyali emitwe gy'enkumi za Isiraeri.
17 Awo Musa ne Alooni ne batwala abasajja abo abaatuddwa amannya:
18 ne bakuŋŋaanya ekibiina kyonna ku lunaku olw'olubereberye olw'omwezi ogw'okubiri, ne baatula okuzaalibwa kwabwe ng'enda zaabwe bwe zaali, ng'ennyumba za bakitaabwe bwe zaali, ng'omuwendo gw'amannya bwe gwali, abaakamaze emyaka abiri n'okukirawo, ng'emitwe gyabwe bwe gyali.
19 Nga Mukama bwe yalagira Musa, bw'atyo bwe yababalira mu ddungu lya Sinaayi.
20 N'abaana ba Lewubeeni, omubereberye wa Isiraeri, okuzaalibwa kwabwe, ng'enda zaabwe bwe zaali, ng'ennyumba za bakitaabwe bwe zaali, ng'omuwendo gw'amannya bwe gwali, ng'emitwe gyabwe bwe gyali, buli musajja eyaakamaze emyaka abiri n'okukirawo, bonna abaayinza okutabaala;
21 abaabalibwa ku bo, ku kika kya Lewubeeni, baali obukumi buna mu kakaaga mu bitaano.
22 Ku baana ba Simyoni, okuzaalibwa kwabwe, ng'enda zaabwe bwe zaali, ng'ennyumba za bakitaabwe bwe zaali, abaabalibwa ku bo, ng'omuwendo gw'amannya bwe gwali, ng'emitwe gyabwe bwe gyali, buli musajja eyaakamaze emyaka abiri n'okukirawo, bonna abaayinza, okutabaala;
23 abaabalibwa ku bo, ku kika kya Simyoni, baali obukumi' butaano mu kenda mu bisatu.
24 Ku baana ba Gaadi, okuzaalibwa kwabwe, ng'enda zaabwe bwe zaali, ng'ennyumba za bakitaabwe bwe zaali, ng'omuwendo gw'amannya bwe gwali, abaakamaze emyaka abiri n'okukirawo, bonna abaayinza okutabaala;
25 abaabalibwa ku bo, ku kika kya Gaadi, baali obukumi buna mu enkumi ttaano mu lukaaga mu ataano.
26 Ku baana ba Yuda, okuzaalibwa kwabwe, ng'enda zaabwe bwe zaali, ng'ennyumba za bakitaabwe bwe zaali, ng'omuwendo gw'amannya bwe gwali, abaakamaze emyaka abiri n'okukirawo, bonna abaayinza okutabaala;
27 abaabalibwa ku bo, ku kika kya Yuda, baali obukumi musanvu mu enkumi nnya mu lukaaga.
28 Ku baana ba Isakaali, okuzaalibwa kwabwe, ng'enda zaabwe bwe zaali, ng'ennyumba za bakitaabwe bwe zaali, ng'omuwendo gw'amannya bwe gwali, abaakamaze emyalca abiri n'okukirawo, bonna abaayinza okutabaala;
29 abaabalibwa ku bo, ku kika kya Isakaali, baali obukumi butaano mu enkumi nnya mu bina.
30 Ku baana ba Zebbulooni, okuzaalibwa kwabwe, ng'enda zaabwe bwe zaali, ng'ennyumba za bakitaabwe bwe zaali, ng'omuwendo gw'amannya bwe gwali, abaakamaze emyaka abiri n'okukirawo, bonna abaayinza okutabaala;
31 abaabalibwa ku bo, ku kika kya Zebbulooni, baali obukumi butaano mu kasanvu mu bina.
32 Ku baana ba Yusufu, ku baana ba Efulayimu, okuzaalibwa kwabwe, ng'enda zaabwe bwe zaali, ng'ennyumba za bakitaabwe bwe zaali, ng'omuwendo gw'amannya bwe gwali, abaakamaze emyaka abiri n'okukirawo, bonna abaayinza okutabaala;
33 abaabalibwa ku bo, ku kika kya Efulayimu, baali obukumi buna mu bitaano.
34 Ku baana ba Manase, okuzaalibwa kwabwe, ng'enda zaabwe bwe zaali, ng'etmyumna za bakitaabwe bwe zaali, ng'omuwendo gw'amannya bwe gwali, abaakamaze emyaka abiri n'okukirawo, bonna abaayinza okutabaala;
35 abaabalibwa ku bo, ku kika kya Manase, baali obukumi busatu mu enkumi bbiri mu bibiri.
36 Ku baana ba Benyamini, okuzaalibwa kwabwe, ng'enda zaabwe bwe zaali, ng'ennyumba za bakitaabwe bwe zaali, ng'omuwendo gw'amannya bwe gwali, abaakamaze emyaka abiri n'okukirawo, bonna abaayinza okutabaala;
37
37 abaabalibwa ku bo, ku kika kya Benyamini, baali obukumi busatu mu enkumi ttaano mu bina.
38 Ku baana ba Ddaani, okuzaalibwa kwabwe, ng'enda zaabwe bwe zaali, ng'ennyumba za bakitaabwe bwe zaali, ng'omuwendo gw'amannya bwe gwali, abaakamaze emyaka abiri n'okukirawo, bonna abaayinza okutabaala;
39 abaabalibwa ku bo, ku kika kya Ddaani, baali obukumi mukaaga mu enkumi bbiri mu lusanvu.
40 Ku baana ba Aseri, okuzaalibwa kwabwe, ng'enda zaabwe bwe zaali, ng'etmyumba za bakitaabwe bwe zaali, ng'omuwendo gw'amannya bwe gwali, abaakamaze emyaka abiri n'okukirawo, bonna abaayinza okutabaala;
41 abaabalibwa ku bo, ku kika kya Aseri, baali obukumi buna mu lukumi mu bitaano.
42 Ku baana ba Nafutaali, okuzaalibwa kwabwe, ng'enda zaabwe bwe zaali, ng'ennyumba za bakitaabwe bwe zaali, ng'omuwendo gw'amannya bwe gwali, abaakamaze emyaka abiri n'okukirawo, bonna abaayinza okutabaala;
43 abaabalibwa ku bo, ku kika kya Nafutaali, baali obukumi butaano mu enkumi ssatu mu bina.
44 Abo be baabalibwa, Musa ne Alooni be baabala, n'abakulu ba Isiraeri, abasajja kkumi na babiri: buli muntu wa mu nnyumba ya bakitaawe.
45 Bwe batyo bonna abaabalibwa ku baana ha Isiraeri; ng'ennyumba za bakitaabwe bwe zaali, abaakamaze emyaka abiri n'okukirawo, bonna abaayinza okutabaala mu Isiraeri;
46 bonna abaabalibwa baali obusiriivu mukaaga mu enkumi ssatu mu bitaano mu ataano.
47 Naye Abaleevi ng'ekika kya bakitaabwe bwe kyali tebaabalibwa mu bo.
48 Kubanga Mukama yagamba Musa
49 nti Kyokka ekika kya Leevi tolikibala, so tolinoonya muwendo gwabwe mu baana ba Isiraeri:
50 naye Abaleevi obafuule abakulu b'ennyumba ey'obujulirwa, era ab'ebintu byayo byonna, era ab'ebintu byonna ebigenderako: banaasitulanga ennyumba, n'ebintu byayo byonna; era banaagiweerezanga, era baanasiisiranga okwetoo loola ennyumba.
51 Era ennyumba bw'eneebanga etambula, Abaleevi be banaagisimbulanga: era ennyumba bw'eneebanga esimbibwa, Abaleevi be banaagisimbanga: era munnaggwanga anaasemberanga anattibwanga.
52 Era abaana ba Isiraeri banaasimbanga eweema zaabwe; buli muntu okuliraana n'olusiisira lwe ye, era buli muntu okuliraana n'ebendera ye ye, ng'eggye lyabwe bwe liri.
53 Naye Abaleevi banaasiisiranga okwetooloola ennyumba ey'obujulirwa, walemenga okuba obusungu ku kibiina ky'abaana ba Isiraeri: era Abaleevi banaabanga n'omulimu ogw'okukuuma ennyumba ey'obujulirwa.
54 Bwe batyo bwe baakola abaana ba Isiraeri; nga byonna bwe byali Mukama bye yalagira Musa, ne bakola bwe batyo.


text:
Essuula 1
1 Awo olwatuuka mu mwaka ogw'amakumi asatu mu mwezi ogw'okuna ku lunaku olw'omwezi olw'okutaano, bwe nnali ndi mu basibe ku mabbali g'omugga Kebali, eggulu ne libikkulibwa, ne ndaba okwolesebwa kwa Katonda.
2 Ku lunaku olw'okutaano olw'omwezi, gwe gwali omwaka ogw'okutaano ogw'okusibibwa kwa kabaka Yekoyakini,
3 ekigambo kya Mukama ne kijjirira ddala Ezeekyeri kabona mutabani wa Buuzi mu nsi ey'Abakaludaaya ku mabbali g'omugga Kebali; omukono gwa Mukama ne gubeera ku ye eyo.
4 Awo ne ntunula, era, laba, embuyaga ezikunta olw'amaanyi ne zifuluma obukiika obwa kkono, ekire ekinene n'omuliro ogw'ezingazinga n'okumasamasa okukyetoolodde, era mu gwo wakati ne muva ng'ebbala erya zaabu etabuddwamu effeeza, enva mu muliro wakati.
5 Era mu gwo wakati ne muva ekifaananyi eky'ebiramu bina. N'embala yaabyo yali bw'eti; byalina ekifaananyi eky'omuntu.
6 Era buli kimu kyalina obwenyi buna, era buli kimu ku byo kyalina ebiwaawaatiro bina.
7 N'ebigere byabyo byali bigere bigolokofu; ne munda w'ebigere byabyo nga mufaanana munda w'ekigere ky'ennyana: era nga bitangalijja ng'ebbala ery'ekikomo ekizigule.
8 Era byalina emikono gy'omuntu wansi w'ebiwaawaatiro byabyo ku mbiriizi zaabyo ennya: era ebyo ebina byalina obwenyi bwabyo n'ebiwaawaatiro byabyo bwe biti;
9 ebiwaawaatiro byabyo byagattibwa buli kiwaawaatiro ne kinnaakyo; tebyakyuka bwe byatambula; byagenda buli kimu nga byesimbye.
10 Ekifaananyi ky'obwenyi bwabyo, byalina obwenyi bw'omuntu; era ebyo ebina byalina obwenyi bw'empologoma ku lubiriizi olwa ddyo; era ebyo ebina byalina obwenyi bw'ente ku lubiriizi olwa kkono; ebyo byonna byalina n'obwenyi bw'empungu.
11 N'obwenyi bwabyo n'ebiwaawaatiro byabyo byali nga byawuse waggulu; ebiwaawaatiro bibiri ebya buli kimu byagattibwa wamu, n'ebibiri byasaanikira emibiri gyabyo.
12 Era buli kimu byagenda nga byesimbye: omwoyo gye gwabanga gugenda, gye byagenda; tebyakyuka bwe byagenda.
13 Ekifaananyi ky'ebiramu ebyo, embala yaabyo yali ng'ebisiriiza eby'omuliro ebyaka, ng'embala ey'emimuli; yayambukanga n'ekkira wakati mu biramu ebyo: era omuliro nga gumasamasa ne mu muliro ne muva enjota.
14 Ebiramu ne biddukana mbiro ne bikomawo ng'ekifaananyi eky'okumyansa kw'eggulu.
15 Awo bwe nnali nga ntunuulira ebiramu ebyo, laba, nnamuziga ku ttaka ku mabbali g'ebiramu, buli bwenyi ku bwenyi bwabyo obuna nnamuziga omu.
16 Embala eya bannamuziga n'omulimu gwabwe baafaanana ebbala erya berulo: era abo abana baalina ekifaananyi kimu: n'embala yaabwe n'omulimu gwabwe byali nga nnamuziga ali wakati wa nnamuziga.
17 Bwe baatambulanga baatambuliranga ku mbiriizi zaabwe ennya: tebaakyuka bwe baatambula.
18 Obwekulungirivu bwabwe bwali buwanvu, bwa ntiisa; era abo abana baalina obwekulungirivu bwabwe nga bujjudde amaaso enjuyi zonna.
19 Era ebiramu bwe byatambulanga, bannamuziga baatambuliranga ku mabbali gaabyo: era ebiramu bwe byasitulibwanga okuva ku ttaka, bannamuziga baasitulibwanga.
20 Omwoyo buli gye gwabanga gugenda, gye baagendanga; eyo omwoyo gye gwabanga gugenda: ne bannamuziga baasitulibwanga ku mabbali gaabyo; kubanga omwoyo ogw'ekiramu gwali mu bannamuziga.
21 Ebyo bwe byatambulanga, ne bano baatambulanga; era ebyo bwe byayimiriranga, ne bano baayimiriranga; era ebyo bwe byasitulibwanga okuva ku ttaka, bannamuziga baasitulibwanga ku mabbali gaabyo: kubanga omwoyo ogw'ekiramu gwali mu bannamuziga.
22 Era waggulu w'omutwe ogw'ekiramu waaliwo ekifaananyi eky'ebbanga, ng'ebbala erya kulusitalo ow'entiisa, nga kitimbibwa ku mitwe gyabyo waggulu.
23 Era waasi w'ebbanga ebiwaawaatiro byabyo byali bigolokofu, ekimu kyalina bibiri ebyasaanikira eruuyi, na buli kimu kyalina bibiri ebyasaanikira eruuyi ku mibiri gyabyo.
24 Era bwe byatambulanga, ne mpulira okuwuuma kw'ebiwaawaatiro byabyo ng'okuwuuma kw'amazzi amangi, ng'eddoboozi ly'Omuyinza w'ebintu byonna, okuwuuma okw'oluyoogaano ng'okuwuuma kw'eggye: bwe byayimiriranga, ne bissa ebiwaawaatiro byabyo.
25 Era waaliwo eddoboozi waggulu w'ebbanga eryali waggulu w'emitwe gyabyo: bwe byayimiriranga, ne bissa ebiwaawaatiro byabyo.
26 Era waggulu w'ebbanga eryali waggulu w'emitwe gyabyo kwaliko ekifaananyi eky'entebe, ng'embala ey'ejjinja eya safiro: ne ku kifaananyi eky'entebe kwaliko ekifaananyi ng'embala ey'omuntu ku yo waggulu.
27 Ne ndaba ng'ebbala ery'ezaabu eta buddwamu effeeza, ng'embala ey'o muliro munda mu yo enjuyi zonna, okuva ku mbala y'ekiwato kye n'okwambuka; era okuva ku mbala y'ekiwato kye n'okukka, nalaba ng'embala ey'omuliro, era waaliwo okumasamasa okumwetoolodde.
28 Ng'embala eya musoke aba ku kire ku lunaku olw'enkuba, bw'etyo bwe yali embala ey'okumasamasa enjuyi zonna. Eno ye yali embala ey'ekifaananyi eky'ekitiibwa kya Mukama. Awo bwe nnakiraba, ne nvuunama amaaso gange, ne mpulira eddoboozi ly'oyo eyayogera.


text:
Bya EDWARD KALUMBA
SSEMAKA Kalooli Ssempijja yategese ‘ppate’ okwekulisa okuzimba ennyumba empya nga ne kitaawe Yozefu Mubuulo eyeeyita ‘Bbomu’ naye ku kabaga yabaddeko.
Kyokka mukaziwe Dorothy Bukirwa yabadde tabitegedde era yagenze okutuuka awaka ng’abooluganda abalala bali mu kwesanyusa mu nnyumba ya Ssempijja eneetera okuggwa.
Kino kyatabudde Bukirwa era olwayingidde mu nnyumba n’avumaavuma buli eyabaddewo ku kabaga n’okubalangirira obukopi.
Ssezaalawe ‘Bbomu’ yagezezzaako okumunenya olw’okukwata obubi ensonga zino wabula mukamwana teyamutalizza n’amulumba okukakkana ng’amufumise mu nnyindo n’amuleka ng’afuuwa musaayi.
Olutalo olulala olwazzeewo ye Ssempijja okumeggana ne Bukirwa ng’amubuuza ensonga kwe yasinzidde okwagala okutta kitaawe.
Bano batuuze Nampunge mu Ggombolola y’e Kakiri mu disitulikiti y’e Waakiso. Wabula ensonga zino tebaasoose kuzitwalirawo ku poliisi.
Yozefu ‘Bbomu’ ng’afumitiddwa afuuwa musaayi.


text:
EMPEEKERA y’omwana omuwala Nakijoba gwe yagenda naye ewa mwannyina, Ziraba ng’avudde e Ziroobwe oluvannyuma lw’ekirwadde okumwesibako, efuuse ekizibu.
Ziraba bw’abuuzizza mwannyina gw’asanze ng’agalamidde mu ddiiro ebikwata ku muwala oyo amuzzeemu nga bwe yabadde amwesibyeko nga tayagala kudda mu bakadde be b’agamba nti nnyina, muka kitaawe amuliisa kakanja.
Ziraba awulira azitoowereddwa okukolerera amaka ge, ssengaawe mwannyina n’omuwala gw’atalina ky’amumanyiiko wadde!
Ssenga wa Nakintu, Nalubowa eyajja ng’anoonya muwalawe naye alabika talina kirowoozo kya kudda wa Kapere, bba omutamiivu waddanga. Wadde nga bamusuliza busuliza ku muliraano, naye alabika takiwuliramu buzibu!
Kapere bw’alinda mukaziwe gwe yalekera ssente ez’okumuzzaayo nga tamukubako kya mulubaale n’asalawo ensonga kuzitwala ku LC etwala Wobulenzi mbu bamuyambe okuzzaayo mukaziwe.
Kitawe ensonga okuzirambika obulungi ku mbuga kyamulema, omusango n’agusiba ku musangi we nti yali asigudde mukaziwe!
Bino bye yayogera ku LC: ‘Mmaze ekiseera nga nnoonya mukyala wange eyandaga nti agenda kwabya lumbe lwa mugandawe e Kiwoko okumala wiiki bbiri nnamba nga simulaba. Gye yang’amba nti agenda kwabya lumbe yannimba bulimbi terwaliyo.
Wabula jjuuzi nali mpitiddeko e Wobulenzi ne mmugwako ng’atudde ku muzigo gw’omusiguze. Nange saali mubi, ne mmubuuza kye yali akola awo era ye kwe kunziramu nti nkole kye njagala. Ebyo bye byange ssebo.”
Kyayimaani bwe yamutunuulira okumala akaseera nga n’omwenge gumulabika ku maaso ky’ava amubuuza, ‘Onywa ku mwenge?’
KO KAPERE: Nnywaako ekisaana bwe nfuna mikwano gyange abangulira.
KYAYIMAANI: By’oyogera obyekakasa?
KAPERE: Kituufu mukama wange.
KYAYIMAANI: Muntu ki oyo gw’oyogerako nti gwe wakutte ne mukaziwo?
Ekibuuzo Kapere kyamulema okuddamu ng’awulira obuswavu ky’ava akyusa sitetimenti, “Wabula mukazi wange saamusangira ddala wa musiguze. Yali avuddeyo nga yeefudde akyadde ewa muwalawe era awo we namusanga ng’atudde.
KYAYIMAANI: Ku ssaawa eno tukutwala ku poliisi nga tukuvunaana kutuwa mawulire ga bulimba; wagambye nti baakusigulako omukazi ate kati ogamba nti wamusanga wa muwalawe, ekituufu kye kiruwa?
KAPERE: Ekituufu mukazi wange yanoba bunobi n’agenda gye saamanya olwo ne ntandika okumunoonya, tewali musajja yamusigula.
KYAYIMAANI: Nze nakulabiddewo ng’oli musajja lujuuju, tosobola kwogera kituufu; naye eky’okulimbalimba embuga toddangayo kukikola. Kati ddayo weerowooze okomewo oluvannyuma ng’oteredde tulyoke tuyingire mu nsonga zo.
Kapere eyali atidde ennyo, yaddamu akategeera ng’amaze kwawukana na baakakiiko ka LC.
Ebigambo nga bwe bitambula okukirako oluyiira, ne Ziraba tebyalwa kumutuukako nga bwe baali bamuwawaabidde ogw’obusiguze bwa ssenga wa mukyalawe.
Oluvannyuma lwa wiiki emu, omulwadde Nakijoba yaleeta ekirowoozo eri mulamu we bagendeko ew’omusawo Omuganda abeeko ky’akola ku ddogo eryali ligenda okumutta kyokka Nakintu ekirowoozo n’akifuuwa ng’amaze okukizuula nti osanga akawuka ka mukenenya ke kaali kamutawaanya.
‘Mulamu, tetujja kusooka kugenda mu balaguzi kutulyako ssente za bwereere, tugende mu ddwaaliro bakukebere wenna n’omusaayi, kye banaazuula kye tujja okugenda nakyo.’ Nakintu awunzise.
Obulwadde bwa Nakijoba ng’obutadde ku bbali, Kapere n’owuwe Nalubowa bali ku ki?
Linda ebijja.


text:
NEWANKUBADDE ensimbi zibuze era ng’abantu bangi bakaaba bwavu kyokka go amasomero gakyagenda mu maaso n’okutulugunya abazadde b’abaana nga babasasuza ensimbi ez’emitemwa egy’ekimpatiira.
Mu mitemwa egy’engeri eyo mwe muli okugunjawo eng’endo ez’ekimpatiira ng’abaana balagirwa okusaba bazadde baabwe ensimbi ez’okulambula egindi n’egindi.
Ensimbi ezo ziba zisukkiridde mu bungi okusinziira ku lugendo oluba lugendebwako ate nga zirimu n’okutiisatiisa nti ataasasule ajja kugobwa mu ssomero.
Olwokuba eng’endo ezo zigwa bugwi ate nga za lutentezi, kyankukunala ekizigendererwamu kugaziya makubo ag’okusobozesa abasomesa okunyunyunta ensimbi mu baana oba mu bazadde nga babalyamu ‘enjawulo’.
Mu kwenoonyeza okulya enjawulo amasomero mangi gakyalemedde ku nkola ey’okusasuza ensimbi eza ‘kookingi’.
Newankubadde ensomesa eya kookingi yawerebwa, kyokka mu masomero mangi kookingi ow’ekimpukumpuku akyagenda mu maaso nga bugolo ng’ate naye wa buwaze.
Ensimbi ez’emitemwa egyo zigenda mu nsawo z’abasomesa ne bazongera ku misaala emitongole gye bafuna olwo bo ne babeera bulungi kyokka nga bo abazadde bongedde bwongezi okubakalubiza obulamu.
Amasomero okwerumirirwa gokka kyokka ate go ne gatalumirirwa bazadde, ekyo kireetera bangi okwennyamira n’okwebuuza nti ensi egudde eddalu?
Okuva lwe watabaawo akwatirwa munne kisa ensi ng’egudde eddalu, kati n’abasomesa bagudde eddalu buli akwata ku muzadde abawa abaana ab’okusomesa atuga mutuge.
Minisitule y’ebyenjigiriza esaanye okwongera ku bungi bw’abalambuzi b’erina banyiikire okuyitaayita mu masomero baaze ebiriyo osanga ekyo nakyo kiyinza okubaako kye kitaakiriza.
Naye n’abakulu b’amasomero kibagwanidde okwongera amaanyi mu kwaza amasomero gaabwe basobole okukomya emize egy’amalya nsimbi egiri mu basomesa baabwe egyolekedde n’okwonoona amasomero gaffe.
Kubanga ekyo bwe kitaabe bwe kityo, yo ensi yanditugwako eddalu lyennyini ekkankada. Nkulimbe ki?


text:
OMUSOMESA yeekyaye n’asaawa olusuku lwe olw’ebitooke olw’okukyusibwa essomero mw’abadde asomesa n’atwalibwa mu ddala ng’agamba nti abadde talina gw’asobola kulekera bitooke bye.
Bino byabadde ku kyalo Kasana mu ggombolola y’e Kasawo e Mukono, Majoline Mukusike abadde
asomesa mu Kasana Umea bwe yasaaye olusuku lw'ebitooke n’abikumako omuliro ng’agamba nti lubadde lulumbiddwa ebiwuka.
Abatuuze kino baakiwakanyizza ne bagamba nti akikoze lwa kumukyusa.
Kansala w’ekyalo kino, Magidu Kawere yategeezezza nti yabuuzizza bba w’omusomesa ono ensonga eyavuddeko okusaawa olusuku luno n’amutegeeza nga bwe batasobola kuleka maanyi gaabwe ne gabafa gatyo.
Abatuuze b’oku kyalo kino baavumiridde ekikolwa kino ne basaba akakiiko k’essomero n’abakulembeze ba Disitulikiti y’e Mukono babonereze omusomesa ono.


text:
MU 1981 Polofeesa William Ssenteza Kajubi yayimirira ku magulu ge n’agumya Abaganda ku nsonga y’okuddawo kw’Obwakabaka bwabwe.
Yagamba nti nnewankubadde ekiryo kyakuulibwa naye byo ebiryo mu nsujju mwebiri era enkuba bweneetonnya bijja kumera ekiryo kiddewo.
Mangu ddala Paul Muwanga eyali omumyuka wa pulezidenti era minisita w’ebyokwerinda yatumya Ssenteza Kajubi abitebye kiki kye yabadde ategeeza mu lufumo lw’ekiryo n’ebiryo. Ssenteza Kajubi abadde musajja wa Kabaka ateerya ntama.
Ng’ali mu maaso ga Paul Muwanga yagaana okuvvunnuula bye yayogera n’aggumiza buggumiza nti “ Kye nayogedde kyekyo era kye ntegeeza”. Muwanga bwatyo Ssenteza n’amuvaako bukumbu.
Ssenteza gye yalagula yatandika okutonnya era n’ebiryo ne bitandika okumera era lwali olwo, Omulangira mulindwa n’ayingira mu kkanisa Lutikko e Namirembe nga Ssaabataka Ronald Muwenda Mutebi.
Polof. Kajubi ng’ali ku mukolo ku yunivasite e Nkumba
Ab’ekkanisa baali batiitiidde ng’oluyimba ‘ekitiibwa kya Buganda’ balulese bweru wa nteekateeka z’okusaba. Kyokka Ssenteza Kajubi yali musaale okukooloobya ekitiibwa kya Buganda ggwe wamma n’Obuganda ne bumwegattako ne lukoya.
Omuzira wa Buganda ono afudde emmeeme emutukudde kuba Kabaka we gwe yalwanirira ennyo, Ronald Muwenda Mutebi ennaku ntono eziyise bwe yamuyise n’amwambaza ekitiibwa eky’amafumu n’engabo n’amulangirira okubeera omuzira wa Buganda.
Naye kiki ekyalobedde gavumenti ya Kabaka okukola ekyo kyennyini Kabaka kye yakola? Lwaki Ssenteza Kajubi teyalangiriddwa mu butongole era n’aziikibwa ng’omuzira wa Buganda nga Buganda emukungubagidde nga ne bendera zaayo zeewuubira mu makendegere g’emirongooti?
Baalugera dda nti ‘Enkuba teyaza kyayo. Mmengo bwetayazizza muzira waayo Ssenteza Kajubi mu ngeri ematiza osanga ekyo kye kyaleetedde ne Kampala okumugalabanja.
Omulambo gwa Polofeesa Livingstone Kakoma jjuuzi bwe gwayingiziddwa mu palamenti n’atenderezebwa ng’omuzira eyayiiya oluyimba lw’eggwanga ekyo kyaggyewo endowooza egamba nti bannabyabufuzi n’abajaasi bokka mwe mulondebwa abazira b’eggwanga.
Kyokka gavumenti ekoze bulungi okuziika Polofeesa Ssenteza Kajubi mu kitiibwa ng’omuzira w’eggwanga kubanga teba kukola bwetyo Kajubi yandibadde emulyazaamanyiizza.
N’abantu bandibadde bennyamivu nga beebuuza kiki ekigenda mu maaso nti Ensi egudde eddalu?


text:
Essuula 1
1 Yuda, omuddu wa Yesu Kristo, era muganda wa Yakobo, eri abo abayitibwa, abaagalwa mu Katonda Kitaffe, era abakuumirwa Yesu Kristo:
2 okusaasira n'emirembe n'okwagala byongerwengako gye muli.
3 Abaagalwa, bwe nnali nga nfuba okubawandiikira eby'obulokozi bwaffe fenna, nnawalirizibwa okubawandiikira okubabuulirira okuwakaniranga ennyo okukkiriza abatukuvu kwe baaweebwa omulundi ogumu.
4 Kubanga waliwo abantu abayingira nga basensera abaawandiikirwa edda omusango guno, abatatya Katonda, abakyusa ekisa kya Katonda waffe okuba obukaba, ne beegaana Yesu Kristo, ye Mwami ye Mukama waffe omu yekka.
5 Naye njagala okubajjukiza, newakubadde nga byonna mwabimanya omulundi gumu, nga Mukama, bwe yamala okulokola abantu mu nsi y'e Misiri, oluvannyuma n'azikiriza abatakkiriza.
6 Ne bamalayika abataakuuma bukulu bwabwe bo, naye ne baleka ekifo kyabwe bo bennyini, abakuumira mu njegere ez'ennaku zonna wansi w'ekizikiza olw'omusango ogw'oku lunaku olukulu.
7 Nga Sodomu ne Ggomola n'ebibuga ebyaliraanawo, bwe byayendera ddala okwenkana nabo ne bikyama okugobereranga omubiri omulala, byateekebwawo okuba ekyokulabirako, nga bibonerezebwa n'omusango ogw'omuliro ogutaggwaawo.
8 Naye era benkana nabo mu kulootaloota kwabwe nga basiiga omubiri empitambi era bagaana obukulu, era bavuma ab'ekitiibwa.
9 Naye Mikaeri, malayika omukulu, bwe yayomba ne Setaani n'ayogera naye olw'omubiri gwa Musa, teyayaŋŋanga kumuleetako musango gwa kuvuma, naye yagamba nti Mukama akunenye.
10 Naye abo bye batamanya byonna babivuma: bye bamanya mu buzaaliranwa ng'ensolo ezitalina magezi mu ebyo bazikirira.
11 Zibasanze! kubanga batambulira mu kkubo lya Kayini, ne baddukanira mu kukyama kwa Balamu olw'empeera, ne babuulira mu kuwakana kwa Koola.
12 Bano ge mayinja agatalabika mu mbaga zammwe ez'okwagalana bwe balya nammwe, abasumba abeerunda bokka awatali kutya; ebire ebitaliimu mazzi nga bitwalibwa empewo; emiti egiwaatula, egitalina bibala, egyafa awabiri, egyakuulibwa n'emmizi;
13 amayengo ag'omu nnyanja ageefuukuula, agabimba ejjovu ze nsonyi zaabwe bo; emmunyeenye ezikyama eziterekeddwa ekizikiza ekikutte ennyo emirembe n'emirembe.
14 Era abo yabalagulako Enoki, ow'omusanvu okuva ku Adamu, ng'ayogera nti Laba, Mukama yajja n'abatukuvu be kakumi,
15 okuleeta omusango ku bonna, n'okusinza omusango bonna abatatya Katonda olw'ebikolwa byabwe byonna bye bakoledde mu butatya Katonda, n'olw'ebigambo byabwe byonna ebikakanyavu aboonoonyi abatatya Katonda bye bamwogeddeko.
16 Abo be beemulugunya, be banyiiga, abatambula ng'okwegomba kwabwe bwe kuli (n'akamwa kaabwe koogera ebigambo ebiyinga okukulumbala), nga bassaamu abantu ekitiibwa olw'amagoba.
17 Naye mmwe, abaagalwa, mujjukirenga ebigambo ebyayogerwa edda abatume ba Mukama waffe Yesu Kristo;
18 bwe baabagamba nti Mu biro eby'oluvannyuma walibaawo abasekerezi abatambula ng'okwegomba kwabwe bo bwe kuli okw'obutatya Katonda.
19 Abo be baleeta okwawula, ab'omubiri, abatalina Mwoyo.
20 Naye mmwe, abaagalwa, bwe mwezimba ku kukkiriza kwammwe okutukuvu ennyo, nga musaba mu Mwoyo Omutukuvu,
21 mwekuumenga mu kwagala kwa Katonda, nga mulindirira okusaasira kwa Mukama waffe Yesu Kristo olw'obulamu obutaggwaawo.
22 Era abalala mubasaasirenga ababuusabuusa;
23 era abalala mubalokolenga, nga mubakwakkula okubaggya mu muliro; era abalala mubasaasirenga mu kutya; nga mukyawa ekyambalo omubiri kye gwasiiga amabala.
24 Naye oyo ayinza okubakuuma obuteesittala, n'okubayimiriza mu maaso g'ekitiibwa kye nga temuliiko bulema mu kujaguza,
25 Katonda omu yekka Omulokozi waffe, ku bwa Yesu Kristo Mukama waffe, aweebwenga ekitiibwa, obukulu, amaanyi n'obuyinza, edda n'edda ng'emirembe n'emirembe teginnabaawo, kaakano era n'emirembe egitaliggwaawo. Amiina.


text:
Essuula 1
1 Ekigambo kya Mukama ekyajjira Zeffaniya mutabani wa Kuusi, mutabani wa Gedaliya, mutabani wa Amaliya, mutabani wa Kezeekiya, mu mirembe gya Yosiya mutabani wa Amoni, kabaka wa Yuda.
2 Ndizikiririza ddala byonna okuva ku maaso g'ensi, bw'ayogera Mukama.
3 Ndimalawo omuntu n'ensolo; ndizikiriza ennyonyi ez'omu bbanga n'ebyennyanja ebiri mu nnyanja, n'enkonge wamu n'ababi: era ndimalawo abantu okuva ku maaso g'ensi, bw'ayogera Mukama.
4 Era ndigololera ku Yuda omukono gwange ne ku abo bonna abali mu Yerusaalemi; era ndimalawo ekitundu kya Baali ekifisseewo okuva mu kifo kino, n'erinnya lya Bakemali wamu ne bakabona;
5 n'abo abasinziza eggye ery'omu ggulu ku tmyumba waggulu; n'abo abasinza, abalayirira Mukama nga balayira Malukamu;
6 n'abo abazze ennyuma obutagoberera Mukama; n'abo abatanoonyanga Mukama newakubadde okumubuuza.
7 Bunira awali Mukama Katonda: kubanga olunaku lwa Mukama luli kumpi: kubanga Mukama ategese ssaddaaka, atukuzizza abagenyi be.
8 Awo olulituuka ku lunaku Mukama kw'aliweerayo ssaddaaka ndibonereza abakungu n'abaana ba kabaka n'abo bonna abambadde ebyambalo ebinnaggwanga.
9 Awo ku lunaku olwo ndibonereza abo bonna ababuuka ku mulyango, abajjuza ennyumba ya mukama waabwe ekyejo n'obulimba.
10 Awo ku lunaku luli, bw'ayogera Mukama, walibaawo eddoboozi ery'okuleekaana eriva ku mulyango ogw'ebyennyanja, n'okuwowoggana okuva mu luuyi olw'okubiri, n'okubwatuuka okunene okuva ku nsozi.
11 Muwowoggane, mmwe abali mu Makutesi, kubanga abantu bonna aba Kanani zibasanze: n'abo abeebinikanga ffeeza bazikiridde.
12 Awo olulituuka mu biro ebyo nditaganjula Yerusaalemi n'ettabaaza; era ndibonereza abasajja abatesengezze ebbonda lyabwe, aboogera mu mutima gwabwe nti Mukama talikola bulungi so talikola bubi.
13 N'obugagga bwabwe bulifuuka munyago, n'ennyumba zaabwe matongo; weewaawo, balizimba ennyumba naye tebalizituulamu; era balisimba ensuku ez'emizabbibu naye tebalinywa mwenge gwamu.
14 Olunaku olukulu olwa Mukama luli kumpi, luli kumpi era lwanguwa mangu nnyo, eddoboozi ery'olunaku lwa Mukama; omusajja ow'amaanyi alikaabira eyo ng'aliko obuyinike bungi.
15 Olunaku olwo lunaku lwa busungu, lunaku lwa buyinike n'okulaba ennaku, lunaku lwa kuziikirako n'okulekebwawo, lunaku lwa kizikiza n'ekikome, lunaku lwa bire n’ekizikiza ekikutte,
16 lunaku Iwa kkondeere n'okulawa, eri ebibuga ebiriko enkomera n'eri ebigo ebigulumivu.
16 lunaku lwa kkondeere n'okulawa, eri ebibuga ebiriko enkomera n'eri ebigo ebigulumivu.
17 Era ndireeta obuyinike ku bantu, batambule ng'abazibe b'amaaso, kubanga bayonoonye Mukama: n'omusaayi gwabwe gulifukibwa ng'enfuufu, n'omubiri gwabwe ng'obusa.
18 Effeeza yaabwe teriyinza kubawonyeza ku lunaku olw'obusungu bwa Mukama newakubadde ezaabu yaabwe; naye ensi yonna omuliro ogw'obuggya bwe guligyokya: kubanga alimalawo, weewaawo, alimalirawo ddala n'entiisa abo bonna abali mu nsi.


text:
Essuula 1
1 Pawulo omutume (ataava mu bantu newakubadde okuyita eri omuntu, wabula eri Yesu Kristo ne Katonda Kitaffe, eyamuzuukiza mu bafu),
2 n'ab'oluganda bonna abali nange tubawandiikidde ekkanisa ez'e Ggalatiya:
3 ekisa kibenga gye muli n'emirembe ebiva eri Katonda Kitaffe, ne Mukama waffe Yesu Kristo,
4 eyeewaayo olw'ebibi byaffe, alyoke atuggye mu mirembe gino egiriwo emibi nga bwe yayagala Katonda era Kitaffe:
5 aweebwenga ekitiibwa emirembe n'emirembe. Amiina.
6 Nneewuunya kubanga musenguka mangu bwe muti eyabayita mu kisa kya Kristo okugenda eri enjiri efaanana obulala;
7 si ndala, wabula abantu ababateganya, abaagala okukyusiza ddala enjiri ya Kristo.
8 Naye oba nga ffe oba malayika ava mu ggulu bw'abuuliranga enjiri wabula nga bwe twababuulira, akolimirwenga.
9 Nga bwe twasooka okwogera, bwe ntyo bwe njogera kaakano nate nti Omuntu bw'ababuuliranga enjiri wabula nga bwe mwaweebwa, akolimirwenga.
10 Kubanga kaakano mpembera bantu nantiki Katonda? Nantiki nsala amagezi okusiimibwa abantu? Singa nnali nga nkyasiimibwa abantu, ssandibadde muddu wa Kristo.
11 Kubanga mbategeeza, ab'oluganda, nti enjiri eyabuulirwa nze si ya buntu:
12 kubanga nange ssaagiweebwa muntu so siyigirizibwanga, wabula mu kubikkulirwa kwa Yesu Kristo.
13 Kubanga mwawulira bwe nnabanga edda mu mpisa z'Ekiyudaaya, nga nnayigganyanga ekkanisa ya Katonda awatali kigera ne nginyaga,
14 ne mpitirizanga mu mpisa z'Ekiyudaaya okusinga bangi bwe twakula mu ggwanga lyaffe, nga mbakiranga okubeera n'obuggya obungi ennyo mu mpisa ze nnaweebwa bajjajjange.
15 Naye Katonda bwe yasiima, eyanjawula okuva mu lubuto lwa mmange, n'ampita olw'ekisa kye,
16 okubikkulira Omwana we mu nze, ndyoke mmubuulirenga mu b'amawanga; amangu ago ssaateesa na mubiri wadde na musaayi:
17 so ssaayambuka Yerusaalemi eri abo abansooka okubeera abatume: naye nagenda mu Buwalabu, ne nkomawo nate mu Ddamasiko.
18 Awo bwe waayitawo emyaka esatu ne nnyambuka e Yerusaalemi okulaba Keefa, ne mmalayo gy'ali ennaku kkumi na ttaano.
19 Naye ssaalaba mulala ku batume wabula Yakobo muganda wa Mukama waffe.
20 Kale, bye mpandiika, laba, mu maaso ga Katonda ssirimba.
21 Awo ne ŋŋenda mu njuyi ez'e Busuuli ne Kirukiya.
22 Ne mba nga sinnaba kutegeerebwa mu maaso g'ekkanisa ez'e Buyudaaya eziri mu Kristo:
23 naye ne bawuliranga buwulizi nti Eyatuyigganyanga edda kaakano abuulira okukkiriza kwe yanyaganga edda.
24 ne bagulumiza Katonda ku lwange.


text:
OMUBAKA wa Palamenti owa lubaga South, Ken Lukyamuzi agamba nti okuwowoggana n’okuwakanya ebikyamu, ddembe ly’abo abakiikirira abantu ku nkiiko eziteeka amateeka mu nsi yonna.
Ate ye Odongo Otto akiikirira essaza lya Aruu, n’agamba nti yeebaka bulungi nnyo oluvannyuma lw’okwetaba mu kuwowoggana n’okucankalana ebyakolebwa ababaka ba Palamenti nga bawakanya eky’okuddamu okukuba akalulu ku tteeka ly’amafuta.
Awo bonsatule nga bagattiddwako ne Wafula Oguttu omubaka w’e Bukholi, ne bawera nkolokooto nti bajja kweyongera okuwowoggana n’okucankalanya Palamenti buli lwe kinaaba kyetaagisizza.
Ebyo bye byabadde mu kakiiko ka Palamenti akakola ku by’okukwasisa empisa. Akakiiko kano kaabadde kali ku mulimu ogw’okunoonya n’okuzuula ababaka abaasiiwuuka empisa ne bawowoggana era ne bacankalanya Palamenti bwe yali etudde okuddamu okukuba akalulu ku tteeka ly’amafuta.
Naye lwaki Palamenti eyonoona ebiseera n’ensimbi okunoonya n’okubuuliriza ku bintu ebyeyogerera byokka? Obanga ababaka abawowogganira mu Palamenti batambula beewaana olw’okukola ekyo ababaka kye baakola, kale kati abo beetaaga kubuulirizaamu kwa ngeri ki okwo okwonoonerwako obudde n’ensimbi?
Mu kiseera kino yo Palamenti etabuse. Era mu ngeri eyo okugiteekako akakiiko kaginoonyeemu abatabuse n’abasiiwuuse empisa, kuba kumala bya mu bulago, ebiseera!
Ababaka beewolereza nti ebiriwo mu ggwanga bye bibatabudde.
Bagamba nti ebiseera byaliwo we bateeserezanga mu bukkakkamu era ne basalawo kimu nti weewaawo oba nti si weewaawo.
Ne bagamba nti ebiseera ebyo ebyokwogera ebirungi ebyereere ng’abali ku buko, byagenda era kati ekiriwo kya kudwadwalikana.
Eky’okuba ng’ababaka badwadwalikanidde mu Palamenti tekibakwasa nsonyi n’akatono. Ne bwe baanditwaliddwa mu kakiiko ka Fox Odoi akwasisa empisa, naye ne bayitibwa kinnabulungi nti abawowogganidde mu Palamenti ne basiiwuuka empisa muveeyo, Ken Lukyamuzi ‘da maani’, Odongo Otto ne bannaabwe baalivuddeyo bokka nga n’emikono bagiwanise.
Bwe kiba nti Palamenti efuuse ya kudwadwalikaniramu, omuntu yaaligambye ni eno eriko eyiibwe tulonde endala. Kyokka ababaka bagamba nti, okuyiwa Palamenti yonna] kujja kuba ng’okweyambisa ennyondo n’otta ensiri. Bagamba=nti ekyo tekyetaagisa.
Bagamba nti embeera eyonoonese lw’abakungu= abali mu Gavumenti abeefunyiridde okukola ebikolobero eby’obubbi.
Era bagamba nti obubbi obuli mu Gavumenti bwe baleetedde n’okubaawo okwekuba, obutayisa tteeka eriteera minisita w’ebyamafuta obuyinza bwonna obutunda amafuta.
Bwe batyo ne bagamba nti, mu kifo ky’okuyiwa Palamenti, ayiye kabinenti yonna n’olonda ndala oba osinze nnyo. Ggwe ogamba otya?
Ddwaddwaddwa Mumansa nze nkikinadde okubuuza nti Palamenti bwenedda mukudwadwalikana ng’ate n’abaagironda nabo bali mu kudwadwalikana ensi eneeba etya?
Bwe watabeewo kyamangu ekikolebwa okuzza embeera mu nteeko, tufudde.
Si kulimbamu n’akatono.


text:
Ying. MOSES Magogo asigadde kulayira ku bwapulezidenti ng’adda mu bigere bya Lawrence Mulindwa eyagaanyi ekisanja ekyokusatu. WILLIAMS DAVID KIBANGA NE HUSSEIN BUKENYA bakutusaako ebimukwatako.
Magogo y'ani?
Yazaalibwa Sam Zziwa Nkinda ne Ruth Bitibane Nkinda ab’e Kamuli mu Busoga. Bazaalibwa abaana musanvu era mu balenzi abana, yekka y’asamba omupiira. Ebiseera ebisinga yaddukanga awaka agende azannye omupiira ekyanyiizaanga nnyina n'amukuba ng’agamba nti alina kulowooza ku kusoma.
Yazannyirako mu Kinyara n’oluvannyuma ne yeegatta ku Mutundwe Lions. Kati ye nnannyini yo. Yasomera Jinja College, Namilyango College ne Makerere yunivasite gye yafunira diguli mu byamasannyalaze mu 1998.
Ayingira mu bukulembeze bw’omupiira
Obukulembeze yabutandika mu 2005 ng’omukiise wa Lubaga mu FUFA. Wabula agamba nti yalina okusoomoozebwa kuba yali akyali muvubuka ate nga Denis Mbidde n’abalala be yavuganya nabo baali bamannyikiddwa nnyo.
Mulindwa yamuwa ogw'obuwandiisi bwa liigi n'okutegeka emipiira gya FUFA gyonna, (Competitions Committee) mu 2005. Abadde mumyuka wa Mulindwa akulira obukulembeze mu FUFA (Administration), sso nga ne mu CAF gyali.
Magogo si mucakaze era agamba nti obudde bwe obusinga abumalira mu kusoma bitabo, wadde ng’oluusi agenda n’alaba ku rugby e Kyadondo.
Enkonge ezirindiridde Magogo:
Magogo alina olusozi okumatiza ekiwayi ekirimu Kavuma Kabenge, Adrine Nsubuga, Denis Mbidde ne Fred Muwema abamaze ebbanga nga balwanyisa Mulindwa nga bagamba nti FUFA agitwala ng'eyiye. Bano mu kiseera kino bagamba nti tewali njawulo wakati we ne Mulindwa. Bangi beebuuza oba Magogo anaasobola okwabika n'abasajja bano ababadde tebaggya Mulindwa mu kkooti.
- Magogo alina okukuuma likodi ya Cranes e Namboole. Wadde ebbanga Mulindwa ly’amaze mu ntebe Cranes tegenze mu za Afrika, Cranes emaze ebbanga nga tewangulirwa Namboole eyogerwako ng’akattiro. Abawagizi balinze Magogo oba ng’anaakuuma lokodi eno.
- Ababeera ne Magogo ku lusegere bagamba nti musajja mwewulize ate nga tawuliriza. Ng’akyakulira akakiiko akategeka empaka za FUFA, (Competitions Committee), Magogo yagugulana nnyo ne kiraabu olw'engeri gye yali akolamu emirimu gye. Bangi ku bano baatandikiddewo okwemulugunya nga bwatasobola kubakulembera. Asalawo yekka; Magogo bwe yali atandika liigi okuli Big League, Region, n’endala, abaakakiiko abamu bagamba nti teyabeebuzaako sso nga kizibu okukyusa endowooza ye.
- Bangi ku bantu balina endowooza egamba nti wadde yalangiridde nga bwawumudde, Mulindwa y’agenda okusigala ng’afuga FUFA. Bagamba nti Mulindwa waakufugira ku limooti. Magogo nfaafe wa Mulindwa era abantu balumiriza nti waakukola ebintu okumusanyusa.
- Emyaka ebiri nga USL yeedukanya liigi wabaddewo okusika omuguwa ekyatuuka n’okuleetawo liigi ebbiri. Mulindwa waaviriddeko nga tannategeragana n’abantu bano. Okumanya ebintu by’ali bizibu ne minisita munnamagye Jesca Alupo yasooka n’alemwa n’akkiriza nti liigi zonna zibeerewo. N’okutuusa kati tewali amanyi kiyinza kuddako wadde nga liigi esuubirwa okutandika ku nkomerero ya August.
- Abakungu bangi ababadde bakola ne Magogo mu kisanja kya Mulindwa tebaasobodde kufuna bifo mu FUFA era baatandise dda okumuyeekera ekiyinza okumulemesa okukola emirimu gye. Mu kulonda kuno mubaddemu n’abakungu abawagira Justus Mugisha ekiraga nti mu nkambi ye mulimu abatamuwagira.
- Okukomyawo abawagizi mu kisaawe; Mulindwa yakyogerako nga bw’agenda okukomyawo abawagizi mu kisaawe naye by’agaana. Magogo ayolekedde olusozi lw’okukomyawo abawagizi mu mipiira gya liigi.
- Okutekawo omusingi gwa Cranes; Mulindwa agezezzako okuteekawo ttiimu z’abato naye era kibadde tekimatiza bw’ogerageranya ku maanyi g’atadde ku Cranes. Magogo alina okuteekawo emisingi emigumu ku ttiimu zino okwongera okulikiriza Cranes.
- Enkolagana ne gavumenti; enkolagana ya gavumenti ne Cranes tebadde nnungi nnyo era ebiseera ebisinga FUFA ebadde yeemulugunya nti ssente gavumenti ze bayambyeko olw’olumu, ziba ntono ddala, ekyata omukwano era Magogo alina okufuba okugukomyawo n’okubasikiriza okuteeka ssente eziwera mu Cranes.


text:
Bya AHMED KATEREGGA
NG’ENO aba Gavumenti basanyukidde nnyo munnamawulire Phillip Wafula Oguttu, ab’oludda oluvuganya Gavumenti bakubaganye empawa ng’abamu bamuwagira ate abalala nga baagala ebibiina by’oludda oluvuganya byonna byetabe mu kumulonda.
Nampala wa Gavumenti Muky. Justine Kasule Lumumba yagambye nti yamusanyukidde nnyo nti kubanga kamanyi nti musajja mukulu atuludde, omukwatampola era akola buli kimu n’obwegendereza.
“Okuva lwe yagambye nti mwetegefu okuteeseganya ne Gavumenti, naffe tuli beetegefu okukolagana naye kubanga ffenna kye tuluubirira kuweereza Bannayuganda,” Lumumba akuuma n’ekifo kya Minista w’ebyamawulire n’okulung’amya eggwanga, bwe yagambye.
Ssaabawandiisi wa D.P. Mw. Matthias Nsubuga yagambye nti mu nkola entuufu omukulembeze w’oludda oluvuganya,yandibadde alondebwa ababaka ba Palamenti ab’oludda olwo nga bamulonda mu kibiina kya FDC nti kubanga kye kisinza ebirala byonna ababaka abangi mu Paalamenti.
“Kibi okuba nga bannaffe aba FDC tebatwebuuzaako wadde nga ffenna tuli ku ludda oluvuganya,” Nsubuga bwe yeemulugunyizza.
Kwe kugattako nti baali bakkaanyizza ne Dr. Kizza Besigye we yabeerera Ssenkeggale wa FDC, nti ebibiina babiwa buwi bifo ku baminisita b’oludda oluvuganya ne ku bwassentebe bw’obukiiko byo ne bijjuzaamu.
“Tekijja kuwooma omukulembeze w’oludda oluvuganya okulangirira aba DP ku bwaminista oba ku bwassentebe bw’obukiiko nga teyamaze kutwebuuzaako,” bwe yalabudde.
Ate Betty Amongi, owa UPC yagambye nti mu nnono y’amawanga agali mu luse olumu ne Bungereza, Oguttu yabadde tannafuuka kubeera mukulembveze wa ludda luvuganya nti kubanga muggya mu Palamenti.


text:
Bya Anthony Ssempereza
ABANTU bangi bwe babeera mu kusaba batandika okubumbujja ng'ebigambo bye boogera tebyatuka bulungi oba okukola amaloboozi agatakola kigambo kitegeerekeka. Abalala baba boogerera kumukumu ga baling abatontoma era ababa mu mbeera eno bagamba nti baba balinnyiddwaako mwoyo era mu kiseera ekyo aba aboogeza ennimi ez’enjawulo ng'ekitone ky'aba abawadde.
Okwogera mu nnimi kuno kuva mu Bayibuli Yesu bwe yagamba abatume be nti agenda kubasindikira mwoyo mutukuvu era bwe yabakkaako kigambibwa nti baayogeranga nga buli muntu (eri abo abataali Bayudaaya) abawulira. Tutuukiridde bannaddiini ne bannyonnyola eky'okwogera mu nnimi bwe bati;
Msg. Gerald Kalumba ow’ekigo kya Yezu Kabaka mu Kampala agambye nti, "kiba kizibu okunnyonnyola embeera omuntu ayogera mu nnini gy'abaamu oba ddala aliko mwoyo mutukuvu oba nedda okuggyako nga ye kennyini y'ayogedde. Naye n'embeera ye gy'abaamu nayo ebaako ky'etegeeza. Mu Bayibuli mu bikolwa by’Abatume myoyo yakka ku batume ne batandika okuyigiriza mu lulilimi lwabwe (Oluyudaaya), kyokka abaawuliririza enjiri wadde nga baali mawanga ganjawulo buli omu yasobola okuwulira ebyogerwa mu lulimi lwe. Kino kyamagero kyennyini, era mwoyo yakka ku batume, waaliwo okuwuuma okwamaanyi ennyo mu Yeruzaalemu abayigirizwa gye baali. Era olunaku luno tulukuza nga luyitibbwa Pentikooti. Olunaku lubaawo mu wiiki ey’omusanvu nga Paasika ewedde. Kyokka era mu Bayibuli mu Bbaluwa za Pawulo Omutukuvu, atulaga nti mwoyo agaba ebitone byanjawulo, waliwo b'awa okwogera ennimi."
Omulabirizi wa Mityana eyawummula, Wilson Mutebi agambye nti; "Abagamba nti boogera ennimi mbalaba era lumu nabayita mu ofiisi yange ne bansabira naye ebigambo nali sibitegeera kyokka ekiseera kyatuuka omu ku bo n'agamba banne nti, tukome wano. Era ekyo kyokka ekya 'tukome wano' kye nategeera kyokka nabo eyabakulembera yabagamba mu lulimi ffenna lwe tutegeera nti, ‘tulekome wano'. Ekigambo ekyo teyakyogera mu nnimi ziri kati awo simanyi oba ennini zino za Katonda, kubanga si nnimi nti, Luswayiri, oba nti Luganda wabula tezitegeerekeka.
Wabula aboogera ennini eky’okubaako mwoyo mutukuvu ekyo sisobola kukimanya era abo abakikola be bakitegeera. Bwe baba bagamba nti boogera ennimni basaana baddeko ebbali baleme kuwugula bannaabwe abasaba nga boogera mu nnini zaabwe."
Polof. Simeon Kayiwa owa Namirembe Chirtian fellowship agambye nti, "Mu balokole okwogera ennimi kungi nnyo okumu kwa mwoyo okulala bicupuli. Mu Bayibuli kyali kyamagero kyennyini eky'okwogera ennimi, waaliwo okuwuuma okwamaanyi era n’ennimi z’omuliro zaalabika nga zijja ku mitwe gy'abayigirizwa. Ennaku zino mu kkanisa okwogera ennini tekikyali kyamagero. Kiringa bw'olaba kattannyenje nga takyasobola kutta biyenje, wadde eddagala ly’ensiri okutta ensiri, na kino bwe kiri. Mu Bayibuli abaayogera ennimi Katonda yatuma bamalayika ne Mwoyo Mutukuvu n’aboogeza ennimi. Kati abamu baboggola buboggozi ekiraga nti ekikolwa kino kiyingidde abacupuzi abakifudde katemba balage ensi nti baliko mwoyo Mutukuvu. Kyokka mu kitabo kya Daniel 5:25 atulaga ng'omukono gwa Katonda ogwawandiika ebigambo mu lulimi olwategeerwa Daniel olulimi luno lwali lukadde nnyo nga lwasaanawo. Noolwekyo oli bw'ayogera mu nnimi ezimu ziba nga zaasaanawo, naye era wateekwa okubaawo omuntu asobola okulutegeera ku lw'amaanyi ga Katonda n’ategeeza abantu abaliwo. Era olulimi olwo lulina okuvaamu ebibala ebirungi eri abantu.
Waliwo obubonero obulaga nti ddala ayogera ennimi aliko mwoyo, singa by'ayogera bibaako ebibala ebirungi ng'akubuulidde ebintu ne bituukirira oba n'akusabira n'owona olwo tugamba nti, ddala aliko mwoyo Mutukuvu.
Abamu okwogera ennimi bakikola kutiisa balala nti balina amaanyi ag'enjawulo, abamu batiisa bagoberezi, abalala bakikola okulwanyisa ekkanisa z’abannaabwe nga beeyita ab’amaanyi n'ebirala bingi ebyobulimba."
Hajji Ahame Gitta Sowedi, ssentebe w'ettwale lya Busiro; agambye nti, "Omusiraamu akkirizibwa okwogera ennimi z'ategeera obulungi mu kusaba naddala Oluwalabu kubanga luno lulimi lukulu mu Busiraamu. Olulimi olulala lwe lwo oluzaaliranwa okugeza Oluganda, oba Olunyankole. Tetukkiririza mu bya nnimi nga bw'osanga omuntu nga Muganda nga by'ayogera tosobola kubitegeera."


text:
Bya SHAMIRAH NABIDDO NE HELLEN NAGAWA
POLIISI y’e Kawempe egudde mu mbaga n’ekwata abazadde ababadde bafumbiza muwala
waabwe atenneetuuka ate abako ne bafuna akabenje nga badduka.
Manisuru Ssentongo ow’omu Kibwa zooni mu ggombolola y’e Kawempe yakwatiddwa poliisi nga
kigambibwa nti yeekobaanye ne mukyala we Falidah Ssentongo ne bafumbiza muwala waabwe omuto.
Maimunah Nakabugo, 16, baamutumizza okuva ewa jjaajjaawe e Masaka ku Mmande nga bamutegeezezza ku kwanjula kwa muganda we Hadija Nakibuule n’ajja ng’amanyi nti azze kuwerekera ku muganda we gw’agamba nti abadde tamumanyi kuba teyakula naye.
Nakabugo agamba nti omusajja yabadde tamumanyi nga tamulabangako wadde nga kyamwewuunyisizza kitaawe okumupangira afumbirwe nga tategeezezza ku nnyina amuzaalira ddala gw’agamba nti baayawukana dda nga ye abadde abeera wa jjajjaawe.
Abatuuze be baatemezza ku poliisi eyazze n’ebakwata ng’abako yabasanze mu kkubo nga banaatera okutuuka era olwagirabye ne baagala okudduka.
Wano we baakoledde akabenje kyokka tewali yalumiziddwa ne batwalibwa ku poliisi e Kawempe babitebye.
Ismail Tebukweka eyabadde omuko yabadde awerekeddwaako banne babiri okuva e Ndejje- Namasuba Atwala ensonga z’amaka ku poliisi y’e Kawempe, Florence Ajirongo yanenyezza bazadde b’omuwala olw’okutegeka okumufumbiza nga tategedde ne baggulwako omusango
ku fayiro SD: 53/05/02/2014.


text:
Bya HANNINGTON NKALUBO
ABASUUBUZI b’omu katale ka St. Balikuddembe bataayizza bannannyini kibiina ekyali kibawola n’okubaterekera ssente kyokka ne kiggalawo nga tebategedde ne babakwata nga babavunaana
kubabba.
Abavubuka bano kuliko; Nicholas Kuteesa ne Julius Sserugo nga be bannannyini kibiina kya KIA MICRO FINANCE LTD.
Ekibinja ky’abasuubuzi abaabadde bava mu kkooti okuwulira omusango ne KCCA nga baabasanze ku paaka e nkadde ne babakwata.
Baabakunguzza ne babatwala mu katale era abamu ku batereka ssente baabadde baagala
kutandika kubakuba naye abakulembeze ne babatwala ku poliisi y’akatale.
Baggaliddwa ne baggulwako omusango gw’obubbi oguli ku fayiro nnamba SD: 21/03/02/14
ku poliisi ya Owino. Ssentebe w’akatale Godfrey Kayongo ye yakulembedde abasuubuzi okuloopa
omusango.
Akulira bambega ku poliisi ya Owino, Stephen Musinguzi yagambye nti abasuubuzi abasoba mu 18 be baatutte okwemulugunya ku kibiina kino nti abakikulira baabulawo ne ssente zaabwe.


text:
Bya EDWARD SSERINNYA
KKAMPUNI ya Naseco y’emu ku kkampuni mu Uganda ezaweebwa olukusa lw’okuzaaza mu birime eby’enjawulo olwo ne zituusa ku Bannayuganda ensigo z’ebirime eby’enjawulo eziri ku mutindo.
Kitunzu wa kkampuni, Mw. Godfrey Katwere agamba nti, omulimu ogw’okuzaaza mu nsigo baagutandika mu 1996 era nga balina ekkolero eya Nalweyo esangibwa e Kibale gye basunsulira ensigo n’okuziteekamu eddagala erizikuuma nga zisobola okumera obulungi.
Ensigo ze balina
1. Kasooli: Balina ebika okuli Longe 5 ng’ono mu yiika osobola okufunamu ensawo 12 ku 16, VP max nga bw’osimba yiika ofuna ensawo 16 ku 20, Longe 10H nga kino kika kipya era kikola bulungi nga singa osimba yiika osobola okufuna ensawo 30 ku 35.
Wabula omulimi asaanye okumanya nti okufuna amakungula gano singa balabirira bulungi ennimiro zaabwe n’okusimba mu budde. 1. Kasooli waffe agumira obulwadde obupya Katwere agamba nti, mu kiseera kino waliwo akawuka akapya akalumba kasooli era nga kasobola okulya omusiri gwonna ne gusaanawo. Akawuka kano kamannyiddwa nga ‘Maize Lethal Necrosis Disease’ kyokka nga kati bagezezzaako okusalira amagezi bwe batadde eddagala erirwanyisa obulwadde buno mu myezi omukaaga egisooka nga wakasimba kasooli wo.
Wabula kasita giggwaako, olwo obulwadde buba busobola okumulumba, naye omulimi aba alina okugenda mu maaso ng’afuuyira buli luvannyuma lwa wiiki bbiri, n’eddagala lya Dimethoate oba Cypermythrin okusobola okutta obuwuka obuleeta ekirwadde kino.
2. Ebijanjaalo: Katwere agamba nti, balina ebijanjaalo okuli Nabe 1, nga ono ye Nambaale omupi, K132, nambaale omuwanvu, Nabe4 ono enjawulo gy’alina ku bijanjaalo ebirala talanda, Nabe15 ono ye kanyeebwa omulongoosemu ne Nab14. Bw’osimba ebijanjaalo bino mu yiika mugendamu kkiro 25 ng’osobola okufunamu ensawo 8 ku 12.
3. Omuceere: Balina muceere ogulimwa ku lukalu kwokka, nga kuno kuliko Nerica 10, guno enjawulo yaagwo ku muceere omulala teguliibwa nnyo bunyonyo kuba gulina akayiso akagumu akafumita obunyonyi emimwa nga bujja okugulya. Nerica 4, Suparica 1 nabyo bika bikola bulungi ku lukalu, balina ensigo zaabyo ate nga zaamulembe.
4. Omuwemba: Balina omuwemba gwa ‘White Sorghum’ nga guno kkampuni ezisogola omwenge guzigula nnyo era akatale kaagwo weekali wano mu Uganda. Brown Sorghum muwemba bagukolamu emmere, omuwemba n’ebirala era nagwo gulina akatale.
5. Soya: Balina ebika eby’enjawulo okuli Maksoy 2N, ono bamukozesa mu kukola emmere y’enkoko mukifo kya mukene, okuvaamu obuwunga obunywebwa abantu abakulu n’abaana n’ebintu ebirala.
6. Ensigo endala ze balina kuliko ebinyeebwa nga Red Beauty n’endala. Katwere agamba nti, ensigo zaabwe basooka kuzinoonyerezaako nga tebannaba kuzifulumya kuziwa bantu, era okuzifulumya baba bamaze okukakasa nti ddala zikola bulungi.


text:
Essuula 1
1 Mu mwaka ogw'okubiri ogwa Daliyo kabaka, mu mwezi ogw'omukaaga, ku lunaku olw'omwezi olw'olubereberye, ekigambo kya Mukama ne kijjira mu Kaggayi nnabbi eri Zerubbaberi mutabani wa Seyaluryeri owessaza lya Yuda n'eri Yosuwa mutabani wa Yekozadaaki kabona asinga obukulu nga kyogera nti
2 Bw'ati bw'ayogera Mukama w'eggye nti Abantu bano boogera nti Kaakano si kye kiseera ffe okujja, ekiseera eky'okuzimbiramu ennyumba ya Mukama.
3 Awo ekigambo kya Mukama ne kijjira mu Kaggayi nnabi nga kyogera nti
4 Kye kiseera mmwe bennyini okubeera mu nnyumba zammwe ezibikkiddwako, ennyumba eno ng'ebeerera awo ng'erekeddwawo?
5 Kale nno bw'ati bw'ayogera Mukama w'eggye nti Mulowooze amakubo gammwe.
6 Mwasiga bingi, ne mukungula bitono; mulya naye temukkuta; munywa naye temukkuta bye munywa; mwambala naye tewali abuguma; n'oyo afuna empeera afuna okugiteeka mu nsawo eyawummukawummuka.
7 Bw'ati bw'ayogera Mukama w'eggye nti Mulowooze amakubo gammwe.
8 Mulinnye ku lusozi, muleete emiti, muzimbe ennyumba; nange ndigisanyukira, era ndigulumizibwa, bw'ayogera Mukama.
9 Mwasuubira bingi, kale, laba, ne biba bitono; era bwe mwabireeta eka, ne mbifuumuula. Lwaki? bw'ayogera Mukama w'eggye. Ogw'ennyumba yange ebeerera awo ng'erekeddwawo, nammwe muddukira buli muntu eri ennyumba ye.
10 Kale ku lwammwe eggulu kyerivudde liziyizibwa okuleeta omusulo, n'ettaka liziyizibwa okubala ebibala byalyo.
11 Ne mpita ekyanda okujja ku nsi ne ku nsozi nee ku ŋŋaano ne ku mwenge ne ku mafuta ne ku ebyo ettaka bye libala ne ku bantu ne ku nsolo ne ku mirimu gyonna egy'engalo.
12 Awo Zerubbaberi mutabani wa Seyalutyeri ne Yosuwa mutabani wa Yekozadaaki kabona asinga obukulu wamu n'abantu botma abafisseewo ne bagondera eddoboozi lya Mukama Katonda waabwe n'ebigambo bya Kaggayi nnabbi nga Mukama Katonda waabwe bwe yamutuma; abantu ne batya mu maaso ga Mukama.
13 Awo Kaggayi omubaka wa Mukama n'agamba abantu ng'ayima mu bubaka bwa Mukama nti Nze ndi wamu nammwe, bw'ayogera Mukama.
14 Awo Mukama n'akubiriza omwoyo gwa Zerubbaberi mutabani wa Seyalutyeri owessaza lya Yuda n'omwoyo gwa Yosuwa mutabani wa Yekozadaaki kabona asinga obukulu n'omwoyo gw'abantu bonna abaali bafisseewo, ne bajja ne bakola omulimu mu nnyumba ya Mukama w'eggye Katonda waabwe,
15 ku lunaku olw'omwezi olw'amakumi abiri mu nnya, mu mwezi ogw'omukaaga mu mwaka ogw'okubiri ogwa Daliyo kabaka.


text:
Essuula 1
1 Simooni Peetero, omuddu era omutume wa Yesu Kristo, eri abo abaafuna okukkiriza okw'omuwendo omungi nga ffe bwe twafuna mu butuukirivu bwa Katonda waffe era Omulokozi waffe Yesu Kristo;
2 ekisa n'emirembe byeyongerenga gye muli mu kutegeerera ddala Katonda ne Yesu Mukama waffe;
3 kubanga obuyinza bw'obwakatonda bwe bwatuwa byonna eby'obulamu n'eby'okutya Katonda, olw'okutegeerera ddala oyo eyatuyita olw'ekitiibwa n'obulungi bwe ye;
4 ebyatuweesa ebisuubizibwa eby'omuwendo omungi ebinene ennyo; olw'ebyo mulyoke mugabanire awamu obuzaaliranwa bwa Katonda, bwe mwawona okuva mu kuzikirira okuli mu nsi olw'okwegomba.
5 Naye era olw'ekyo kyennyini bwe muleeta ku lwammwe okufuba kwonna, ku kukkiriza kwammwe mwongerengako obulungi, era ne ku bulungi bwammwe okutegeera;
6 era ne ku kutegeera kwammwe okwegendereza; era ne ku kwegendereza kwammwe okugumiikiriza; era ne ku kugumiikiriza kwammwe okutya Katonda;
7 era ne ku kutya Katonda kwammwe okwagala ab'oluganda; era ne ku kwagala ab'oluganda kwammwe okwagala.
8 Kubanga bwe muba n'ebyo ne biba ebingi, bibafuula abatali bagayaavu n'ababala ebibala olw'okutegeerera ddala Mukama waffe Yesu Kristo.
9 Kubanga ataba n'ebyo ye muzibe w'amaaso awunawuna, bwe yeerabira okunaazibwako ebibi bye eby'edda.
10 Kale, ab'oluganda, kyemunaavanga mweyongera obweyongezi okufubanga okunyweza okuyitibwa kwammwe n'okulondebwa: kubanga ebyo bwe munaabikolanga, temulyesittala n'akatono:
11 kubanga bwe kityo tewalibulawo bugagga mu kuyingira kwammwe mu bwakabaka obutaggwaawo obwa Mukama waffe era Omulokozi waffe Yesu Kristo.
12 Kyennaavanga njagala ennaku zonna okubajjukiza ebyo newakubadde nga mubimanyi ne munywerera mu mazima ge mulina.
13 Era ndowooza nga kya nsonga, nga nkyali mu nsiisira eno, okubakubirizanga nga mbajjukiza;
14 nga mmanyi nga nditera , okwambula amangu ensiisira yange, era nga Mukama waffe Yesu Kristo bwe yantegeeza.
15 Naye era nnaafubanga okubayinzisa buli kaseera nga mmaze okufa okujjukiranga ebyo.
16 Kubanga tetwagoberera ngero ezaagunjibwa n'amagezi bwe twabategeeza obuyinza n'okujja kwa Mukama waffe Yesu Kristo, naye twalaba n'amaaso gaffe obukulu bwe.
17 Kubanga yaweebwa Katonda Kitaffe ettendo n'ekitiibwa, eddoboozi bwe lyava mu kitiibwa ekimasamasa ne lijja gy'ali bwe liti nti Ono ye Mwana wange omwagalwa, gwe nsanyukira ennyo:
18 n'eddoboozi eryo ffe ne tuliwulira nga liva mu ggulu, bwe twali awamu naye ku lusozi olutukuvu.
19 Era ekisinga obunywevu tulina ekigambo kya bannabbi; mukola bulungi okukiraba ekyo, ng'ettabaaza eyakira mu kifo eky'ekizikiza, okutuusa obudde bwe bulikya emmunyeenye ekeesa obudde n'eyaka mu mitima gyammwe:
20 nga mumaze okutegeera kino, nti buli kigambo ekya bannabbi ekyawandiikibwa tekitegeeza kukoma kw'oyo yekka.
21 Kubanga siwali kigambo kya bannabbi ekyali kireeteddwa mu kwagala kw'abantu: naye abantu baayogeranga ebyava eri Katonda, nga bakwatiddwa Omwoyo Omutukuvu.


text:
Obutabanguko mu maka buli lukya bweyongera era embeera eno yeeraliikiriza. Ennaku zino abamu bwe batuuka okufumbiriganywa bafa ku kutegeka mukolo gw’amaanyi ne batafaayo kubuulirira bagole.
Mulina okumanya nti, abantu bano buli omu bamukuza mu ngeri ya njawulo era omu ayinza okwewuunya omulala. Bangi bwe batuuka mu bufumbo balemwa okugumiikiriza embeera okukkakkana nga bagudde mu nsobi.
Nsaba abakulu ne bannaddiini okufaayo ennyo okuteekateeka abantu abagenda okufumbiriganwa amaka gasobole okutambula obulungi.
Buli abakulu lwe batabuka abaana be basinga okukosebwa ate nga be bakulembeze mu biseera eby’omu maaso. Singa tebakula nga beeyagala era mu bukulu bayinza nabo obutabeera bangu.
Irene Nambi, Kawempe.


text:
Omubaka abadde yeekalakaasa e Iganga bamukutte
Tusoose ne Iganga ku ddwaliro emirimu wegikedde okutambula akasoobo ng’abantu ababadde bakulembedwamu omubaka w’ekitundu Peter Mugema, oluusi ayitibwa Panadol bekalakaasa olw’eddwaaliro okuba mu mbeera embi.
Tutegedde nti okumala omwezi gumu eddwaliro balisalako amazzi. Nayikondo eriwo nayo tekyayinza kugabirira bikumi by’abantu mu kitundu ekyo ekirimu eddwaliro.
Okwekalakaasa kuno kusoose kubeera kwa mirembe wabula embeera bwevudde etuuse neeva mu nteeko olwo poliisi neyoola Panadol.


text:
Bya JULIET LUKWAGO
TUNUULIRA Nathalie Mukamazimpaka omu ku bawala abasatu (abalala ye; Alphonsine Mumureke ne Marie Claire Mukangango) abaalabikirwa Bikira-Maria e Kibeho Rwanda.
Newankubadde olulimi abantu abagenda mu kifo kino lwe boogera talutegeera, yeewuunyisa kubanga aba musanyufu buli kadde, ayogera mpola nnyo ate ayaniriza buli muntu.
Ayogera Olunyarwanda n’Olungereza olutonotono, buli kadde aba awumbye emikono gye ku kifuba okulaga obwetoowaze bwe. Ebimukwatako abinyumya bwati;
Nazaalibwa mu 1964. Bazadde bange ye; Laurent Ngango ne Gaudence Kabazinga mu ssaza lya Gikongoro, ku kyalo Kibeho e Rwanda. Nava mu maka Makatoliki era nabatizibwa ku myaka 4. Nafuna essakramentu lya Kofirimansiyo nga August, 23, 1979.
Bikira Maria andabikira
Bikira Maria yandabikira nsoma busomesa bwa pulayimale ku College mu 1981 era nali mbuzaayo omwaka gumu okumaliriza emisomo gyange.
Nali muwala ayagala ennyo eddiini yange, era bwe nafunangayo akadde nga nneegayirira Omukama annyambe nsobole okusoma obulungi. Mu 1981, bwe twali tweteekateeka okugenda mu luwummula olwa December, munnaffe Alphonsine Mumureke (kati sisita Alphonsine Mumureke ow’ekibiina ky’Omusaalaba ekiyitibwa “Glorious of the Cross.” ) Yatutegeeza nga bwe yali alabikiddwa Bikira-Maria era n'atuwa n'obubaka bwe yamulekera. Abamu baabiwakanya naye nze nakkiriza ne bannange abamu ne twongera okwegayiriranga ng'obubaka bwe bwali butulagira. Twatandika Novena (essaala ey’ennaku omwenda) nga tusaba Omwoyo Mutuukirivu atulage ekituufu okuva eri Mumureke bye yali atubuulidde.
Bwe twakomawo okuva mu luwummula nali mu kibiina ng'enda okuwulira nga siwulira bulungi maanyi. Nasaba olukusa mpummuleko mu kisulo naye bwe natuukayo ate nakwata sappule ne ntandika okugisoma.
Wakati mu kusaba, nalabikirwa nga ndaba nfukamidde mu bisubi nga waliwo omukyala ayimiridde mu maaso gange! Yali amasamasa ng'ajjudde ebimyaso ng'ayogera mu ddoboozi esseeneekerevu obulungi.
Kyokka ebyaddirira saabimanya era bannyumiza binyumize. Bang'amba nti; “Bayizi bannange bandaba nga nzenna nkankana nga tebamanyi kintuuseeko.
AYOGEDDE BYE YALABA
Agamba: Bwe nabikkula amaaso nalabanga ebimyaso eby'amaanyi ennyo, oluvannyuma kwe kuwulira eddoboozi nga liyita erinnya lyange mu Lunyarwanda, kyokka ng'eddoboozi eryo linakuwavu nnyo. Lyagamba: “Mwana wange, mpulira obulumi obw'amaanyi ennyo, kubanga tewasobodde kufuna bubaka bwange nga bwe nabadde njagala okubukuwa.' Eddoboozi lyali lya nnaku nnyo era nawulira bubi, amaziga ne gannyunguka. Bwe nakaaba ne mpulira ng'eddoboozi ling'amba nti, 'Ekyo kimu ku bibonerezo bye nkuwadde naye ekyo tekitegeeza nti ggwe mwonoonyi asinga, wabula ng'akabonero okubalabula.' Eddoboozi lyandagira okugenda mu kisulo kyaffe ndeete ekitabo ekyali mu nsonda y’ekisulo kyaffe. Nakireeta ne nkisoma era kyalimu obubaka obw'enjawulo. Bantwala mu buliri kyokka embeera yayongera kwonooneka. Oluvannyuma nawulira eddoboozi nga ling'amba nfukamire wansi okufuna omukisa era nkwate ne ssapule yange nayo esobole okufuna omukisa.
BIKIRA MARIA AKOMAWO
Nga March 2, 1982, Bikira-Maria yaddamu okundabikira n'ambuuza lwaki lwe yasooka okujja natya nnyo. Ku luno yang'amba nti, 'Nze nnyina wa jambo' ekivvuunulwa nnyina Katonda.
Yasigala ankyalira era omulundi ogwomukaaga gwaliwo nga March, 6, 1982, era buli mulundi ajja n’obubaka obw’enjawulo.
OBUBAKA BWA BIKIRA MARIA
1 Yansaba okuwaayo obulamu bwange bwonna okusabira ensi n’abantu bonna.
2 Yang'amba okwegayirira obutakoowa n’omutima gwange gwonna.
Emirundi gy'amulabikidde
- January 12, 1982
- March, 2, 1982
- March, 13, 1982
- May, 15, 1982
- July, 6, 1982
- February, 15, 1983
- October, 29, 1983
- November, 19, 1983
- November, 27, 1982
- November, 29, 1983.
- December, 3, 1883


text:
ENSANGI zino Ekkanisa ya Uganda ewa omukisa obufumbo bw'abantu abaawukanye ne bannaabwe bwe baakubwa empeta.
Ekikolwa kino kisembyeyo okulabibwa ku mbaga y’omuyimbi Rebecca Jingo ne mwana munne Joel Isabirye bwe baagenze mu Lutikko e Namirembe ne babasabira wadde tebaagatiddwa mu bufumbo obutukuvu obw'Ekkanisa ya Uganda. KIZITO MUSOKE atuukiridde bannaddiini ne bawa endowooza zaabwe ku kikolwa kino:
Omusumba w'e Masaka, John Baptist Kaggwa;
Ffe mu Eklezia omukisa tuguwa abantu abaafumbiriganwa edda mu bufumbo obutukuvu. Ekirala Eklezia tegattulula bufumbo bwonna, era obufumbo kasita bumala okubeerawo, tewali alina buyinza kubuggyawo okuggyako Katonda.
Kyokka singa tukizuula ng’obufumbo oba okugattibwa tekwaliwo mu butuufu, mu mbeera nga tebaagoberera makubo matuufu oba nga baalina ebigendererwa ebirala, awo tusobola okulangirira nti obufumbo tebwaliwo, so si kugamba nti tubagattuludde kuba obwo obuyinza tetubulina.
Klezia teyinza kusabira musajja oba omukazi gwe yagatta ne munne mu bufumbo obutukuvu singa omu aleeta omukazi / omusajja omulala nti abeere mukaziwe oba bba.
Abafumbo abaawukanye tubawa omukisa
Omulabirizi w'e Mityana
eyawummula, Bp. Wilson Mutebi: Kituufu ffe mu Kkanisa ya Uganda tuwa abafumbo omukisa, singa omufumbo omu abeera nga yalinako obufumbo kyokka gavumenti n’emugattulula.
Omuntu ow'ekika kino bw'ajja gye tuli ng’alina n'ebbaluwa okuva mu gavumenti eraga nti baagattibwa, tumusembeza ne tumusabira mu bufumbo bwe.
Kyokka omuntu singa abeera nga tagattibwangako gavumenti, tetusobola kumusembeza wadde okumuwa omukisa mu Kkanisa.
Abafumbo abatagattibwangako nabo basobola okujja ewange nga bassekinnoomu oba ne bampita ne mbasabira omukisa, kyokka nga kino sisobola kukikola nga bazze mu Kkanisa.
Tewali mbeera yonna bwe twandiyagadde bafumbo kwawukana. Kyokka waliwo embeera ejjawo nga singa abafumbo bano basigadde bombi, nga kiyinza n’okuvaako okufiirwa obulamu.
Abafumbo ab'ekika kino nsobola okubaawula ne ng’ambako omukyala okugira nga tadda mu bufumbo nga bwe twetegereza embeera.
Kyokka kino si kye twandyagadde era y'ensonga lwaki bwe mba ngatta abagole, nkibagamba nti, Katonda ky'agasse tewali alikyawukanya.
Sheikh Hassan Kirya ne Polof. Simeon Kayiwa
Embeera bw'ekaluba baawukana
Polof. Simeon Kayiwa, owa Namirembe Christian Fellowship: Waliwo embeera ebeerawo ng’abafumbo tusobola okubawa omukisa ate olumu ne tubeera nga tetusobola kugubawa.
Waliwo embeera mwe tusobola okukkiririza abafumbo okwawukana, okugenza ng’obwenzi mu maka bufudde omu ekitagasa ku kyalo oba ng'obutakkaanya bwabwe buyinza okuggweera mu kutting'ana.
Mu Busiraamu, obufumbo si kkomera
Sheikh Hassan Kirya, omwogezi w’Obusiraamu e Kibuli:
Obufumbo si kkomera era Obusiraamu bukkiriza abantu okwawukana, naddala singa omukwano n’okusaasiragana bibeera biweddewo kubanga ezo z'empagi okuzimbirwa obufumbo.
Omusajja singa weesanga nga tokyasobola kuwangaala na mukyala wo, osobola okwawukana naye, ng’omuwa kye tuyita 'ttalaka.' N’omukyala asobola okweyambulula omusajja.
Kyokka omukazi bw'abeera nga ye yeeyambuludde omusajja, kibeera kimukakatako okumuddiza amahare ge yamuwa ng’amuwoowa.
Kyokka era tukubiriza omusajja, bw'aba ng’ayawukana ne mukyalawe, obutamala gamugobaganya, wabula akwata ku by'obugagga bye n’amuwaako.


text:
Bya HERBERT MUSOKE
MMOTOKA gy’olina ogikozesa mirimu ki ng’oggyeeko okugivuga ng’oliko gy’olaga n’okutikka ebintu?
Ggwe alina mmotoka ng’olowooza nti olina kugitambuliramu kugenda ku mikolo na kutikka by’amaguzi kyokka kati sisinkana loole ekika kya Thames Trade modo 1959 gy’okozesa okuweesa.
Dr. Peter M. Kiondo nnannyini mmotoka eno agamba nti wadde nkadde naye ekyatambula bulungi ddala, asobola okugikozesa okwokya wolodingi, okuwummula ebituli mu mabaati, okwakisa ettaala n’emirimu emirala egyetaagisa amasannyalaze okuva ku yingini yaayo.
Agamba nti mmotoka eno yagigula kuva ku kitongole ky’ebyeddagala mu Makerere Yunivasite mu 1999 nga yali emaze emyaka 30 ng’esimbiddwa awo tekozesebwa bwe yali etundibwa kkampuni ya Kamama Auctioneers abaatundanga ebintu bya Makerere.
ENGERI GY’EKOLA
Dr. Kiondo agamba nti mmotoka eno ng’ekyali mpya yaliko firiigi. Erina mita ezipima obungi bw’amasannyalaze g’efulumya era bw’omala okugikoleeza n’otuusa ku bungi by’amasannyalaze g’oyagala ng’osibira awo omuliro.
Wano obeera osobola okukola byonna by’oyagala okugikozesa nga yo etokota n’okufulumya amasannyalaze.
Ekozesa dizer, ku liita 35 esobola okutambula kiromita 200, ate nga singa obeera ng’ogikozesa mu mirimu gino emirala ng’okwokya wolodingi, okuwummula ebituli n’ebirala liita 18 zisobola okukola okumala essaawa 12.
Kitegeeza nti singa obeera nolina omukolo osobola okukozesa mmotoka eno nga jjenereeta okukuba ebidongo, okwakisa amataala era ng’osobola okugikozesa okutereeza eby’awaka gamba okwokya oluggi oba eddirisa erimenyese.
Dr. Kiondo agamba nti mmotoka nga zino ze zisaanira abantu mu nsi ezikyagula nga Uganda kuba obeera osobola okugikozesa emirimu emirala egikuyingiriza ssente mu kifo ky'okugula mmotoka z'okucakala obucakazi.


text:
ABAFUMBO batabuse okukkakkana nga baanise obuziina bwabwe mu lujjudde omukazi bw’alumirizza bba okwenyigira mu bikolwa by’ekirogo.
Aidah Nakalema omutuuze w’e Lukuli Nang’anda mu gombolola y’e Makindye atutte bba Lawrence Kyakonye mu FIDA ng’agamba nti ayitirizza okweraguza.
Ategeezezza bannamateeka nti omusajja ono aleeta abasawo b’ekinnansi mu maka gaabwe ne bakola ebyawongo nga muno mulimu okusala embuzi n’endiga omusaayi ne bagumansa mu luggya kyokka nga bino byonna babikola abaana abato balaba.
Ayongeddeko nti tamanyi kigendererwa kya musajja ono era n’agamba nti afunye okutya nti ebintu by’akola biyinza okufuuka eby’obulabe ne bitandika okubatulugunya ky’atidde nti kijja kukosa abaana.
Bannamateeka baabayise okweyanjula ku kitebe kyabwe e Kamwokya babituulemu.


text:
Bya SARAH ZAWEDDE
WAABADDEWO akanyoolagano n’okuwaanyisiganya ebisongovu mu lukiiko lwa RCCA wa Kawempe, Yahaya Kakooza mwe yakunyirizza abakulembeze b’ekibiina ekigatta baddereeva ne bakondakita ku siteegi ya Kobil e Kawempe ku nsaasaanya ya ssente 6,200,000/- ezirina okuganyula baddereeva. Yalabudde nti bwe batagiraga agenda kubasiba.
Baddereeva bakira beerangira obubbi, obutayagaliza, obunnanfuusi n’ebirala era abataabadde na pamiti
ne babagobera ebweru.
Kakooza yalabudde baddereeva ku siteegi eno nti singa tebakomya ffujjo n’okulwanagana, agenda kugiggalawo.
“Saagala muboneebone kubanga siteegi eno lwe lusuku lwammwe naye mwefudde abazibu era bwe nziramu okuwulira abalwanagana nja kubagobawo,” Kakooza bwe yagambye.
Yawadde ssentebe w’ekibiina kino, Ronald Kintu n’omuwanika we, Robert Nsubuga mu kibiina kya Kawempe Maganjo - Kagoma - Kawanda - Matugga Associtaion wiiki bbiri okulaga ensaasaanya ya 3,200,000/- ze bakungaanyizza mu bannaabwe mu wiiki ssatu n’endala 3,000,000/- ze beewola okuva ku ggombolola.
Kiddiridde baddereeva okwemulugunyiza Kakooza nti abakulembeze b’ekibiina babakaka okukiyingira ne babaggyako ssente kyokka tebaziganyulwamu ne bamusaba balonde obukulembeze obupya. Akulira ebikwekweto mu Kawempe, Dennis Pahan yalabudde baddereeva poliisi be yaggalira ne bateebwa nti fayiro zaabwe zikyaliyo era bwe baddamu okukola effujjo waakubatwala mu kkooti.


text:
Bya SHEIKH ABUDALLAH TWAWIL BALIGEYA
OMUSIIBI omukkiriza oteekeddwa okukuuma ebiyungo byo byonna eby'omubiri nga bikkakkamu.
Sheikh Abudallah Twawil Baligeya Lukwago agamba nti mu Surat Bakarah Allah atugamba nti, “abange mmwe abakkiriza, kibalaalikiddwa okusiiba nga bwe kyalaalikibwa kw'abo abaabasookawo". Kino kitegeeza nti buli Musiraamu ateekeddwa okusiiba.Wabula, omusiibi alina okweyisa mu ngeri ey'obukkakkamu era ey’obwetowaze.
Weeyisa otya?
1 Omusiraamu ateekwa okweyisa ng’omukkiriza ng’atya Allah, Omubaka we, Nabbi Muhammad (S.A.W), n’ebirala ebikufuula omukkiriza.
2 Olina okukuuma olulimi lwo nga lukkakkamu. Nabbi Muhammadi (S.A.W) yatugamba nti omuntu yenna atya Allah ateekeddwa okukuuma olulimu lwe n'aba ng'ayisaako bigambo birungi byereere, (Hadith ya Bukhar ne Musilmu).
3 Ebiyungo byo byonna eby'omubiri okugeza emikono, amatu n'amaaso tebirina kukwata wadde okuwulira oba okulaba ku kintu kya Haramu kyonna. Wadde nga ne mu biseera ebitali bya kisiibo bwe kiri, naye mu kisiibo kiyitirira.
4 Omusiraamu olina okusaala esswala zo zonna n'ozimalayo. Bw'osiiba n'otosaala obeera omaze budde kuba esswala y'empagi eyookubiri mu mpagi z’Obusiraamu nga y’esooka okusiiba. Bw’osiiba ng’okusaala okubuusizza amaaso ekisiibo kiba kikumenyedde bwereere.
5 Olina okuyitiriza okusoma Kulaani n’ogimalako bw’oba osobodde. Kulaani yakkira mu mwezi guno ogwa Ramadhan era wadde nga ne mu myezi emirala bw’ogisoma ofuna empeera, naye omwezi gw’ekisiibo bw’ogisoma Allah akubisaamu emirundi kkumi mu buli Aya gy'osoma.
6 Oteekeddwa okuyitiriza okukola emirimu emirungi ng'okusaddaaka, okuyamba abanaku n'emirimu emirala. Allah atugamba mu Suulat Bayina (Aya 5 ) nti, ‘Sirina kye naalagira bantu bange ku nsi okuggyako okunnesinza, okunjawula, okuyimirizaawo esswala, n’okutoola zakah...'
7 Omuntu ng'osiibye olina okusaala esswala ya ‘Talawehe’ (Talawuya). Bagisaala buli lunaku mu kisiibo oluvannyuma lw'okusiibulukuka n'okusaala esswala ya Isha. Nabbi Muhammad (S.A.W) yagamba nti, omuntu yenna asiiba n’ayimirira ekiro kiramba, Allah amusonyiwa ebisobyo byonna ebyakulembera mu bikolwa bye ebitono.
8 Olina okuliisa oba okusiibulula ku Musiraamu munno naddala kw’abo abalina obusobozi. Bw’okola kino ofuna empeera ezenkanankana n'ez'oyo gw'osiibuludde.
9 Fuba okutendereza Allah buli kiseera mu ngeri y'okusoma amannya ge ne hathikaali. Ofunamu empeera era ne kikutaasa ku bikemo ebiyinza okukujjira nga wasiibye.
10 Toyenda kuba obwenzi tebukkirizibwa mu Busiraamu ne bwe kitaba kisiibo. Wabula mu kisiibo bw’okikola, ekisiibo kyo kifa era olina okukiriwa ng’osiiba ennaku endala 60 ez'omuddiringanywa.
11 Tolina kugeya, kulimba wadde okuwaayiriza.
12 Tolina kukomba ku kitamiiza kyonna ng'omwenge n'ebirala. Ramadhan mwezi gwa mizizo. Omusiraamu yenna nga tannasiibulukuka kirungi awanike ku mikono gye asabe Allah.
Omuwandiisi ye dayirekita wa Twawil Quran Memorisation Centre e Kyengera nga yabitegeezezza Hafswa Nankanja.


text:
Essuula 1
1 Pawulo, omuddu wa Katonda, era omutume wa Yesu Kristo, ng'okukkiriza kw'abalonde ba Katonda bwe kuli n'okutegeera amazima agali mu kutya Katonda,
2 mu kusuubira obulamu obutaggwaawo, Katonda atayinza kulimba bwe yasuubiza ebiro eby'emirembe n'emirembe nga tebinnabaawo;
3 naye mu ntuuko ze yalabisa ekigambo kye mu kubuulira kwe nnateresebwa nze ng'ekiragiro kya Katonda Omulokozi waffe bwe kiri;
4 eri Tito, omwana wange ggeregere ng'okukkiriza kwaffe fenna bwe kuli: ekisa n'emirembe ebiva eri Katonda Kitaffe ne Kristo Yesu Omulokozi waffe bibeerenga gy'oli.
5 Kyennava nkuleka mu Kuleete, olyoke olongoosenga ebyasigalira, era oteekenga abakadde mu buli kibuga nga nze bwe nnakulagira;
6 omuntu bw'atabangako musango, ng'alina omukazi omu, ng'alina abaana abakkiriza, abataloopebwa nga balalulalu, so si abatagonda.
7 Kubanga omulabirizi kimugwanira obutabangako musango, ng'omuwanika wa Katonda; si mukakanyavu, si wa busungu, si ayombera ku mwenge, si akuba, si eyeegomba amagoba mu bukuusa;
8 naye ayaniriza abagenyi, ayagala obulungi, eyeegendereza, mutuukirivu, mutukuvu, eyeekuuma;
9 anyweza ekigambo ekyesigwa ekiri ng'okuyigiriza kwaffe bwe kuli, alyoke ayinzenga okubuulirira mu kuyigiriza okw'obulamu, era n'okusinga abayomba naye.
10 Kubanga eriyo bangi abatagonda, aboogera ebitaliimu, abalimba, era okusinga ba mu bakomole,
11 abagwanira okuzibibwanga emimwa; kubanga abo be bavuunika ennyumba ennamba nga bayigiriza ebitabagwanidde, olw'amagoba ag'obukuusa:
12 Omu ku bo, nnabbi waabwe bo, yagamba nti Abakuleete balimba ennaku zonna, ensolo embi, embuto engayaavu.
13 Okutegeeza okwo kwa mazima. Kyova obaboggoleranga n'obukambwe, balyoke babeere n'obulamu olw'okukkiriza
14 balemenga okuwulira enfumo ez'obulimba ez'Ekiyudaaya n'ebiragiro by'abantu abakyuka okuleka amazima.
15 Eri abalongoofu byonna birongoofu: naye abasiigibwa obugwagwa n'abatakkiriza eri abo tewali kirongoofu; naye amagezi gaabwe era n'omwoyo byasiigibwa obugwagwa.
16 Baatula nga bamanyi Katonda; naye mu bikolwa byabwe bamwegaana, kubanga bagwagwa era abatawulira era abatasiimibwa mu buli kikolwa kyonna ekirungi.


text:
Abakyala n’abawala emirundi mingi bamira empeke eziziyiza bbebi okutonda (morning after pill) singa aba yeegasse mu nnaku z’ateekakasa.
Obuweke buno businga kwettanirwa abawala naddala abasoma mu matendekero aga waggulu abeegatta wabula nga tebakozesezza kondomu.
Dr. Ivan Mukasa owa St. Jude Medical Cetre ku Zai Plaza mu Kampala agamba nti eddagala lino omukazi alimira nkeera w’olwo lwe yeegasse n’omusajja okuziyiza okufuna olubuto. Eno y’ensonga lwaki yakazibwako erya “morninga after pill”.
Omugaso omukulu ogw’eddagala lino gwa kwetaasa naddala nga toyagala kufuna lubuto, nga bakukase akaboozi oba nga bakusobezzaako.
Dr. Prossy Bulega okuva mu Royal Domicilliary Clinic e Sseguku agamba nti eddagala lino olina okulikozesa ebiseera ebyo byokka by’oba weegasse n’omusajja nga toli mweteefuteefu kuzaala ate ng’osuubira okubaawo obulagajjavu nga munyumya akaboozi.
Empeke zino zigulibwa ku bbeeyi ey’enjawulo. Waliwo abasuubuzi mu akeedi abasuubula empeke zino era bano bazitunda wakati wa 3,500/- ne 5,000/-, wabula mu famase zigula 10,000/- ne 15,000/-.
Alice Nakazibwa owa Trinity Clinic e Najjeera abamba nti ebika bya ‘morning after pills’ abakazi bye basinga okwetannira mulimu “Gynomim ne postnor 2 (p2)”
Obuzibu bw’okubwemanyiiza:
Bw’omira eddagala lino, liyinza okukusinduukiriza emmeeme, okusesema, kammunguluze, oba okulumwa omutwe.
Wabula nga kino tekituuka ku buli mukazi abeera alikozeseza naye oluusi obuzibu buno oyinza okubufuna okusinzira ku kikula kyo.
Ate ssi nti obuzibu buno bwonna obufuna omulundi gumu, kuba abamu libasinduukiriza emmeeme ate ng’abalala tebalina kye bafuna.
By’olina okwekkaanya:
Omukyala okukozesa eddagala lino olina okuba omulamu obulungi nga tolina bulwadde bukutawaanya naddala puleesa, obulwadde bw’omutima n’endala. Ate tolina kulikozesa ng’onywa sigala kuba liyinza okwongera okukuyisa obubi.
N’ekisinga obukulu, eddagala lino likola bulungi singa olimira mu nnaku ssatu oba essaawa 72 nga tezinnayitawo okuva lwe weegasse, era lisinga kukola singa olimira enkeera w’olunaku olusooka oba olw’okubiri.
Ekirala abawala abatanneetuuka oba abasoma bandibade tebalikozesa kubanga bayinza okulikozesa obubi naddala emirundi egy’omuddiring’anwa oba buli lw’aba ayiseeko ewa muganzi we ekirifuula ery’obulabe.
Mukasa agamba nti eddagala lino terikola nga nkola za kizaalaggumba ndala kuba lya kwetaasizaako kwokka, naddala olwo lwokka lwe kiba kyakutuuseeko nga tomanyi sso ssi buli lw’oneegatta n’omwagalwa wo.
Gy’okoma okukozesa obuweke buno kitaataaganya omubisi gw’omubiri ekiguleetera okuba nga tegwenkanankana.
Mu mbeera eno, oyinza okutandika okuvaamu omusaayi omungi n’okubulwa obwagazi. Ayongerako nti olw’okuba ng’eddagala lino lirimu omubisi gw’omubiri (hormones), kireetera omubisi gw’omubiri gwo okukyuka ekiyinza okuviirako okudingana mu nsonga.
Ate bw’ozikozesa obubi omubisi gw’omubiri gwo gulemererwa okwenkanankana ekikuviirako okulwawo okufuna olubuto oba obutalufuna.
Mu mbeera eno si kirungi kumala galimira okuziyiza embeera eno naddala mu baana abakyasona oba abatazaalangako naddala nga si bafumbo.


text:
OMULIMU gwa poliisi kukuuma ddembe mu ggwanga wabula oluusi ffe abantu tubalemesa okugussa mu nkola.
Mulimu abantu ng’abaserikale bano babayisaamu amaaso nti ne bwamuwa ebiragiro tebawulira.
Ebiseera ebisinga bano abanyooma abaserikale batera okuba n’abakungu naddala mu Gavumenti be bamanyi nti bajja kubawolereza.
Obuzibu obuva mu kino abaserikale nabo oluusi baggwaamu amaanyi ne batakola mulimu gwabwe bulungi kuba waliwo ababa babalemesa.
Kino kyongera bumenyi bw’amateeka mu ggwanga kuba abaserikale obutayagala kuswala basalawo butakola.
Nsaba muleme kuwolereza bazzi bamisango era bonna baweebwe ebibonerezo bya kyenkanyi.
Okubiibiita abamu ne batabonerezebwa tuba tussa eggwanga mu buzibu naddala mu biseera ebyomu maaso.
Fred Galiwango, Kibuye.


text:
Omuyimbi Kusaasira (owookubiri kuddyo) mu Pulogulaamu ya Bakanaabe.
OMUYIMBI Catherine Kusaasira owa Eagles Production asinzidde ku mpewo za Bukedde Fa Ma n’awaana bba Fred Sserugga bwe babadde bamaze emyaka ena nga tebakwatagana.
Gye buvuddeko, omuyimbi Fred Sserugga yayiiya oluyimba lwe yatuuma “Nneetonze Maama” lwe yayimbira Kusaasira okumwetondera olw’ebyo bye yamusobya era n’akola ne lonki ku Obligatto mwe yatulikira n’akaaba ndowooza ng’ayagala kutuusa kwetonda kwe.
Kusaasira bwe yabadde mu pulogulaamu ya ‘Washing Bay’ ne Bakanaabe, Ticha Ticha,
Katungulu k’abaami ne Simo baamusoyezza ebibuuzo ebikwata ku Sserugga.
Mu kwanukula yakkirizza nti waaliwo obutakkaanya naye baabugonjoola n’addayo era yeefumbira ettooke anti ye ne Sserugga bali fi itingi.
Era mbu y’atadde ne ssente mu kivvulu kye ekya ppokoppoko ekinaabeerawo nga February 28, 2014 ku Equatorial Parking.


text:
Bya Hasifah Naava
NG’abeekitongole ekivunaanyizibwa ku mutindo gw’ebintu mu ggwanga bakyagenda mu maaso ne kaweefube w’okumala eddagala effu mu maduuka ne mu bulwaliro, King Micheal w’aviiriddeyo n’ayiiya oluyimba lw’atumye Fake Doctors.
Oluyimba luno ovudde ku ki okuluyiiya?
Ensangi zino kizibu okumalako wiiki nga ku tivvi tebatulaze basawo be bakutte nga tebalina bisaanyizo ssaako n’okuguza abantu eddagala effu.
Buzibu ki bw’osanze mu nsiike y’okuyimba?
Ennyimba zange abantu baziteeka ku muntu kyokka nga nze mba nnyimbidde bantu ba ggwanga bo balowooza mba nnumba Chameleone ate nga si bwe guli.
Omwaka guno ogenda kukyusa otya obulamu bwo?
Ng’enda kukyusa mu myuziki wange era ntandikidde ku luno lwennyini.


text:
BUKEDDE ategeka okulangirira basereebu abasinga okwambala mu biti eby’enjawulo omuli gomesi, engoye ez’akawugeezi, empale, ebitengi, ebiteeteeyi, sikaati ne bbulawuzi n’ebiti ebirala.
Okulonda kujja kuba mu biti bibiri ng’abasomi balonda ajja okuyitibwa omwambazi w’abantu n’abakugu mu by’ennyambala bajja kulonda abawanguzi mu biti eby’enjawulo.
Bano bajja kuyitibwa basereebu abambazi. Abawanguzi balangirirwa December 22. Basereebu basabibwa okuweereza ebifaananyi ebiggyayo obulungi ennyambala yaabwe.
Liane Nakaweesi
Queen Florence ne Doreen Mutiibwa
Lady TK, Toto Zahara ne Maureen Nantume
Desire Luzinda
Brenats ne Maureen Kabasiita
Judith Babirye, Iryn Namubiru ne Sylvia Owori
Sue Ochola
Sarah Zawedde